title: Kinect

text: Kinect julkaistiin Pohjois-Amerikassa 4. marraskuuta ja Euroopassa 10. marraskuuta 2010. Marraskuun loppuun mennessä Kinectiä oli myyty yli 2,5 miljoonaa kappaletta. Maaliskuun 2011 alkuun mennessä laitetta oli myyty jo yli 10 miljoonaa kappaletta, mikä on nostanut laitteen kaikkien aikojen nopeiten myyneiden kodinelektroniikkalaitteiden joukkoon. Laitetta on myyty noin 35 miljoonaa kappaletta, ja sen valmistus on loppunut vuonna 2017. Laitetta myytiin aluksi Xbox One -konsoleiden mukana, mutta muuttui myöhemmin erikseen ostettavaksi lisävarusteeksi laskien konsolin myyntihintaa.


title: Kinect

text: Kinectin kolmiulotteisen tilan ja pelaajan havainnointi perustuvat laitteen lähettämään infrapunasäteilyn alueella toimivaan laserpistekuvioon. Kinect muodostaa syvyyskartan pisteistä, ja laite pystyy tunnistamaan kuvasta kaukana ja lähellä olevat kohteet. Microsoftin ohjelmisto tunnistaa enintään kaksi ihmishahmoa ja muodostaa niistä 48 pisteen luurangot, joilla pelaajien liike välitetään pelille. RGB-kameran tarkkuus on 640 x 480 pikseliä. Mikrofonien ohjelmisto osaa paikallista äänen lähteen ja vaimentaa taustamelun. Laitteen minimikäyttöetäisyys Xbox-käytössä on 1,8 m, ja liikkumiseen tarvittava lattiapinta-ala on noin 6 m². Vanhempien Xbox 360 -mallien kanssa joudutaan käyttämään erillistä virtalähdettä kallistusmoottorin tehovaatimusten vuoksi. Uusin malli toimii erikoisliittimen avulla ilman virtalähdettä.


title: Kinect

text: Signaali vanhempiin Xboxeihin välitetään normaalilla USB-väylällä, joten välittömästi laitteen julkaisun jälkeen hakkerit alkoivat kehittää laitteelle kolmannen osapuolen laiteajureita, joilla laitetta voidaan käyttää Microsoft Windows- tai Linux-käyttöjärjestelmillä varustetuissa PC-laitteissa. Microsoft aluksi suhtautui tähän kielteisesti, mutta keväällä 2011 yhtiö ilmoitti julkaisevansa SDK:n (Software Development Kit) Kinectiä varten Windows-käyttöjärjestelmälle.


title: Kinect

text: Kinectille julkaistiin julkaisupäivänä 15 peliä:


title: Viirukurkkutyranni

text: Viirukurkkutyranni ("Myiotheretes striaticollis") on Etelä-Amerikassa tavattava tyranneihin kuuluva varpuslintu.


title: Viirukurkkutyranni

text: Kooltaan viirukurkkutyranni on noin 23 cm. Päästään ja selästään laji on ruskea ja siivet ja pyrstö ovat harmaammat. Kurkku on linnulla valkoinen ja siinä on tiheästi mustia pystyraitoja. Viirukurkkutyrannin rinta ja vatsa ovat väritykseltään oranssinruskeat. "M. s. pallidus" -alalaji on väriltään nimialalajia vaaleampi. Ulkonäöltään viirukurkkutyranni muistuttaa kolumbianruostetyrannia ("Myiotheretes pernix"), mutta on sitä kookkaampi ja kurkun raidoitus on selkeämpää.


title: Viirukurkkutyranni

text: Viirukurkkutyrannia tavataan Andeilta vyöhykkeeltä, joka ulottuu Kolumbiasta etelään aina Argentiinan pohjoisosiin saakka. Linnun elinympäristöä ovat puoliavoimet maat, joilla kasvaa pensaikkoa ja puita. Laji välttelee tiheitä metsiä ja hyvin kosteita tai kuivia alueita. Viirukurkkutyrannin elinympäristöt sijaitsevat yleensä 2 000–3 500 metrin korkeudella merenpinnasta.


title: Viirukurkkutyranni

text: Viirukurkkutyrannit liikkuvat yleensä yksin tai pareittain. Laji syö hyönteisiä, joita se pyydystää ilmasta. Viirukurkkutyrannin pesimäkausi kestää tammikuulta heinäkuulle.


title: Amman (kuvernoraatti)

text: Amman () on yksi Jordanian kahdestatoista kuvernoraatista. Kuvernoraatilla on sama nimi kuin maan pääkaupungilla Ammanilla, joka sijaitsee kuvernoraatin länsiosassa. Kuvernoraatin pinta-ala on 7 579 neliökilometriä ja se on kooltaan Jordanian kolmanneksi suurin. Alueella asui vuoden 2008 lopulla yhteensä 2 265 100 ihmistä, mikä tekee siitä asukasluvultaan Jordanian suurimman kuvernoraatin.


title: Vähäinen rikos

text: Vähäinen rikos eli vähäpätöinen rikos on sellainen rikollinen teko, joka on johtunut anteeksi annettavasta huomaamattomuudesta, ajattelemattomuudesta tai tietämättömyydestä, eikä yleinen etu vaadi rikosilmoituksen tekemistä, syytteen nostamista tai rangaistukseen tuomitsemista. Saatuaan tiedon vähäisestä rikoksesta poliisi voi jättää rikosilmoituksen tekemättä, syyttäjä voi olla nostamatta syytettä ja tuomioistuin voi olla tuomitsematta syytettyä rangaistukseen. Vaikka rikoksesta voisi seurata vankeutta, se voi olla niin vähäinen, että tavanomaisista toimista voidaan luopua silloinkin, kun rikos on yleisesti moitittava.


title: Vähäinen rikos

text: Tieliikennelain (267/1981, 104 §) mukaan syyte voidaan jättää tekemättä ja rangaistus tuomitsematta, jos henkilö syyllistyy liikenteen vaarantamiseen, liikennejuopumukseen moottorittomalla ajoneuvolla, ajokortitta ajoon tai liikennerikkomukseen, kun rikos on olosuhteisiin nähden vähäinen. Poliisi voi tällaisessa tapauksessa antaa syylliselle huomautuksen.


title: Eko-Kymppi

text: Kainuun jätehuollon kuntayhtymä eli Ekokymppi on Kainuun kuntien perustama jätehuollon organisaatio, joka hoitaa kunnille lakisääteisesti kuuluvia jätehuollon tehtäviä jäsenkunnissa.


title: Eko-Kymppi

text: Nimi Ekokymppi tulee siitä, että kuntayhtymän perustamisvaiheessa vuonna 2001 Kainuussa oli kymmenen kuntaa: Hyrynsalmi, Kajaani, Kuhmo, Paltamo, Puolanka, Ristijärvi, Sotkamo, Suomussalmi, Vaala ja Vuolijoki. Nyt Vuolijoki kuuluu Kajaaniin. Asukkaita Ekokympin alueella on noin 80 000 ( v. 2013). Ekokymppi ylläpitää Majasaaren jätekeskusta Kajaanissa, kahdeksaa lajitteluasemaa Kainuun kunnissa sekä 134 haja-asutusalueen aluekeräyspistettä ja 65 ekopistettä kotien hyötyjätteille.


title: Eko-Kymppi

text: Jätehuollon järjestämisen lisäksi Ekokympin tehtäviin kuuluu jäteneuvonta. Ekokymppi julkaisee sähköistä uutiskirjettä Ekoaviisia. Henkilökuntaa on toistakymmentä. Jätteen hyödyntämisaste on Kainuussa noin 60 prosenttia. Energiajätettä murskataan polttoaineeksi, biojäte kompostoidaan ja biokaasua kerätään talteen Majasaaren jätekeskuksessa.


title: Oikeuskeino

text: Oikeuskeino on lain mahdollistama menettely elämänedun (subjektiivisen oikeuden) toteuttamiseksi tai oikeudenloukkauksen tai oikeuden vaarantamisen poistamiseksi. Sellainen on esimerkiksi mahdollisuus kanteen nostamiseen tuomioistuimessa tai muutoksenhaku ylemmästä oikeusasteesta. Myös aikoinaan hyväksytyksi menettelyksi katsottu omankädenoikeus on oikeuskeino.


title: Az Zarqa

text: Az-Zarqa () on yksi Jordanian kahdestatoista kuvernoraatista. Az-Zarqan pinta-ala on 4 761 neliökilometriä ja sen alueella asui vuonna 2008 yhteensä 871 600 ihmistä, mikä tekee siitä asukasluvultaan Jordanian kolmanneksi suurimman kuvernoraatin. Sen pääkaupunki on noin 395 000 asukkaan Zarqa.


title: Az Zarqa

text: Aluetta on asutettu pronssikaudelta lähtien, ja siellä sijaitsee useita historiallisesti tärkeitä kohteita, kuten esimerkiksi Unescon maailmanperintöluetteloon kuuluva Quseir Amran aavikkolinnoitus.


title: My First Band

text: My First Band on suomalainen pop-rock-yhtye, joka on saanut vaikutteita musiikkiinsa 1980-luvun popista. Yhtye on perustettu vuonna 2006 Vantaalla, vaikka jäsenet ovatkin soittaneet samalla kokoonpanolla vuodesta 1998.


title: My First Band

text: Yhtyeen jäsenet laulaja Antti Koivulaa sekä kosketinsoittaja Heikki Puhakaista lukuun ottamatta soittivat PMMP-yhtyeen kiertuekokoonpanossa.


title: My First Band

text: Yhtye julkaisi esikoisalbuminsa "You Look So Bored" helmikuussa 2009, mutta se ei saavuttanut mainittavaa menestystä. Yhtyeen toinen albumi "Mercury & Glitter" julkaistiin syyskuussa 2011 ja sen julkaisijana toimi yhtyeen perustama Äänivallila -niminen levy-yhtiö. Albumi nousi yhdeksi viikoksi Suomen virallisen albumilistan 39. sijalle.


title: My First Band

text: Yhtye julkaisi kolmannen albuminsa "Corazon" toukokuussa 2014. Suomen lisäksi albumi julkaistiin myös Saksassa, Sveitsissä ja Itävallassa.


title: My First Band

text: Vuonna 2017 yhtye osallistuu Uuden Musiikin Kilpailuun, jossa valitaan Suomen edustaja Euroviisuihin 2017. Yhtye osallistuu kilpailuun ”Paradise”-nimisellä kappaleella, joka on myös ensimmäinen single yhtyeen tulevalta albumilta.


title: Antti Koivula

text: Antti Koivula on suomalainen laulaja, laulunopettaja ja basisti. Hänet tunnetaan My First Band -yhtyeen solistina, sanoittajana ja säveltäjänä. Hän on myös soittanut bassoa yhtyeessä Jere & The Universe sekä laulanut Frank Zappan tuotantoa soittavassa FZMBP-yhtyeessä. Koivula esiintyi vuonna 2007 Kaartin Combon solistina Itsenäisyyspäivän juhlavastaanotolla.


title: HTC Legend

text: HTC Legend on taiwanilaisen HTC:n älypuhelin, joka julkaistiin keväällä 2010. Puhelin on rakennettu yhtenäisestä alumiinirungosta. Siinä on 3,2 tuuman kapasitiivinen AMOLED-näyttö, joka kykenee erottelemaan 480 × 320 resoluution tarkkuuden. Puhelin poikkeaa alumiinirunkonsa lisäksi myös erikoisen muotoilunsa vuoksi, johtuen pienestä "hauenleuasta", joka näkyy alareunasta.


title: HTC Legend

text: Puhelimessa on vaihdettava akku. Muistikorttipaikka sekä SIM-kortti löytyvät puhelimen alaluukun sisältä.


title: HTC Legend

text: HTC Legend tuotteena tuli korvaamaan vuonna 2009 julkaistun HTC Heron.


title: HTC Legend

text: HTC Legendissä on 600 megahertsin prosessori. Siinä on 384 megabittiä RAM-muistia ja 512 megabittiä sisäistä tallennustilaa. Puhelimen resoluutio on 480 × 320 pikseliä. HTC Legend painaa 126 grammaa. Sen akun kapasiteetti on 1 300 milliampeerituntia. Puhelimessa on Android 2.1 Eclair HTC Sense -käyttöliittymällä. HTC Legend tukee Euroopassa seuraavia verkkoja: HSPA/WCDMA: 900/2100 MHz ja GSM: 850/900/1800/1900 MHz.


title: Leltšytsy

text: Leltšytsy () eli Leltšitsy () on pieni noin 10 600 asukkaan kaupunkimainen taajama ja samannimisen 27 700 asukkaan maaseutuvaltaisen piirin keskus Homelin alueen eteläosissa Valko-Venäjän ja Ukrainan rajalla. Leltšytsyn keskustaajama sijaitsee maanteitse 78 kilometriä Mozyrin ja linnuntietä 195 kilometriä Homelin (Gomel) lounaispuolella. Pääkaupunki Minsk sijaitsee linnuntietä noin 240 kilometriä pohjoiseen.


title: Leltšytsy

text: Ensimmäinen maininta Leltšytsyn asutuksesta on 1500-luvulla Liettuan suuriruhtinaskunnan asiakirjoissa.


title: Leltšytsy

text: Leltšytsylle annettiin kaupunkistatus 1939 Valko-Venäjän sosialistisen neuvostotasavallan aikoina ennen toista maailmansotaa. Sodan saksalaismiehitys joukkotuhoineen ja myöhempi 1986 Tšernobylin ydinvoimalakatastrofi vaikuttavat yhä alueen ihmisiin. Valkovenäläisen hallinnon nykyluokituksessa Leltšytsyn piirin keskustaajama ei kuitenkaan ole kaupunki vaan kaupunkimainen taajama.


title: Leltšytsy

text: Maantieyhteyksistä keskeisin on itäkoillisesta Mazyristä (79 km) Leltšytsyn taajamaan saapuva ja lounaassa edelleen Ukrainan rajalle jatkuva (54 km) P36 kantatie.


title: Leltšytsy

text: Koko Leltšytsyn piiri sijaitsee Dneprin sivujoki Pripetin eteläpuolisella valuma-alueella, keskustaajama on Pripetin Ubort-haaran (ven. Уборть) länsirannalla. Alueita Leltšytsyn piirin pohjoisosista kuuluu 1996 perustettuun Pripetin kansallispuistoon.


title: 007 rakastettuni (romaani)

text: 007 rakastettuni on Ian Flemingin kymmenes James Bond -romaani. Se julkaistiin vuonna 1962. Kirjan suomenkielinen versio ilmestyi vuonna 1966. Kirjan pohjalta tehtiin myöhemmin elokuva "007 rakastettuni", joka valmistui vuonna 1977.


title: 007 rakastettuni (romaani)

text: Tämä kirja eroaa selvästi muista Flemingin 007-kirjoista; tapahtumat on kerrottu ensimmäisen persoonan näkökulmasta. Tämä ihminen on nainen, joka kohtaa James Bondin sattumalta. James Bondin esiintyminen ajoittuu enemmänkin kirjan loppupuolelle.


title: 007 rakastettuni (romaani)

text: Elokuva "007 rakastettuni" poikkeaa juoneltaan täysin kirjasta. Syynä siihen on, että Fleming ei halunnut kirjan juonta käytettävän elokuvassa.


title: Lahden Purjehdusseura

text: Lahden Purjehdusseura (LPS) on vuonna 1907 perustettu noin 750 jäsenen veneilyseura. Seuraan kuuluu sekä moottori- että purjeveneilijöitä. Lahden Purjehdusseura on Suomen Purjehtijaliitto ry:n (SPL) ja Suomen Veneilyliitto ry:n (SVEL) jäsenseura.


title: Lahden Purjehdusseura

text:
Lahden Purjehdusseura järjestää Päijännepurjehdusta yhdessä Jyväskylän veneseuran kanssa.
LPS järjestää kesäisin nuorille Purjehdusleirin Naumissa. Leiri on järjestetty vuodesta 1972.
Perinteisiin LPS:n tapahtumiin kuuluvat myös lipunnosto- ja laskujuhlat Myllysaaressa.
Toukokuussa seura järjestää Casseli-race purjehduskilpailun Vesijärvellä.
LPS:n puuvenetoimikunta on järjestänyt Myllysaaressa vuodesta 2005 Puuveneregattaa elokuun ensimmäisenä viikonloppuna.


title: Lahden Purjehdusseura

text:
N 60°59,72', E 25°36,95'
Vesijärven Myllysaari on LPS:n kotisatama ja seura omistaa saaren sekä sen rakennukset. Seuran jäsenien on mahdollista vuokrata Myllysaaresta itselleen venepaikka.
Myllysaareen on rakennettu 80-luvulla siltayhteys Jalkarannasta. Saareen ajaminen autolla on kielletty. Vain huoltoajo on sallittu.


title: Lahden Purjehdusseura

text:
Panimomestari Ernst Mattson osti Vähä- eli Myllysaaren Jalkarannan talollisilta vuonna 1905 ja myi sen vuonna 1910 LPS:lle. Saari on luokiteltu kiinteäksi muinaisjäännökseksi, koska paviljongin rakennustöiden yhteydessä saaresta löytyi rautakautinen hauta.
Paviljongin rakennustyöt aloitettiin 20.11.1909 ja paviljonki valmistui jo huhtikuussa 1910. Ensimmäinen lipunnostotilaisuus pidettiin 22.5.1910 ja varsinainen vihkiäisjuhla 15.7.1910. Paviljonkirakennus kuuluu kaupungin suojeluluetteloon.
Paviljongin on suunnitellut arkkitehti Uno Alanco. Rakennus edustaa myöhäisjugendia, mutta siinä on vaikutteita myös uusklassismista.


title: Lahden Purjehdusseura

text:
N 61°19,33', E 25°26,87'
Ykskoivun saaren pohjoislaguuni, joka on vuokra-aluetta ja sijaitsee Kelvene-saaren eteläpuolella. Ykskoivu on jo vuodesta 1930 lähtien LPS:n vuokraama paikka jäseniensä käyttöön, jossa saa vierailla myös muiden järjestäytyneiden seurojen veneilijät. Saari kuuluu Päijänteen Kansallispuistoon.


title: Lahden Purjehdusseura

text:
N 61° 31,245', E 25° 16,308'
Hökän saaret Kuhmoisten edustalla on LPS:n oma alue ja vain LPS:n jäsenien käytössä.
Lahden Purjehdusseura hankki Hökän saaret omistukseensa vuonna 1995. Uusi sauna rakennettiin pohjoissaareen vuonna 2005.


title: Superserien

text: Superserien on Ruotsin amerikkalaisen jalkapallon korkein sarjataso. Sarjassa pelaa kahdeksan joukkuetta. Sarja toimii Sveriges amerikanska fotbollsförbundin (SAFF) alaisuudessa. Superserieniä on pelattu kaudesta 1991. Sitä edelsi Ruotsin mestaruussarja, jota pelattiin vuodesta 1985 lähtien.


title: DPS (täsmennyssivu)

text: DPS tai dps voi tarkoittaa seuraavia:


title: Panafrikkalaiset värit

text: Panafrikkalaiset värit ovat vihreä, kulta ja punainen tai vihreä, musta ja punainen. Vihreä, kulta ja punainen perustuvat Etiopian lippuun, joka oli ainut Afrikan maa joka ei joutunut siirtomaaksi, länsimaiden yrityksestä huolimatta. Vihreä, musta ja punainen perustuvat taas yhdysvaltalaisperäisen "Universal Negro Improvement Association and African Communities League" (UNIA) väreihin. Panafrikkalaiset värit otti ensimmäisenä lippuunsa Ghana vuonna 1957, jonka jälkeen yli kaksikymmentä Afrikan maata on seurannut sen esimerkkiä. Panafrikkalaiset värit ovat myös käytössä joissain Afrikan ulkopuolisissa maissa, joissa on huomattava afrikkalainen diaspora (kuten Jamaika). Värit ovat myös käytössä joidenkin muiden ei-afrikkalaisten maitten lipuissa (muun muassa Liettua ja Bolivia), mutta näillä mailla ei ole historiallista yhteyttä panafrikkalaiseen liikkeeseen. Panafrikkalaiset värit ovat myös rastafarien käyttämä tunnus.


title: Panafrikkalaiset värit

text: Osassa Ranskan siirtomaavallasta itsenäistyneistä Afrikan maista kuten Gabonissa, Norsunluurannikolla ja Nigerissä on käytössä antipanafrikkalainen lippu. Näissä lipuissa vältetään panafrikkalaisuutta, koska kyseisissä maissa on suhtauduttu nuivasti panafrikkalaisuuteen ja haluttu korostaa yhteyttä entiseen emämaahan Ranskaan.


title: Panafrikkalaiset värit

text: Vain ne maat, jotka eivät enää käytä panafrikkalaisia värejä lipuissaan, ovat tässä kategoriassa.


title: Solbjørn

text: Solbjørn on vuori Flakstadin kunnassa, Norjan Lofooteilla. Sen korkeus merenpinnan tasosta on 742 metriä. Vuoren luoteispuolella sijaitsee Svartvatnet-järvi.


title: Lilandstinden

text: Lilandstinden on vuorenhuippu Moskenesin kunnassa, Norjan Lofooteilla. Sen korkeus merenpinnan tasosta on 700 metriä. Vorfjorden-vuono sijaitsee vuoren länsipuolella.


title: Bukkskinntinden

text: Bukkskinntinden on vuorenhuippu Moskenesin ja Flakstadin kuntien rajalla, Norjan Lofooteilla. Sen korkeus merenpinnan tasosta on 768 metriä.


title: Jabal Umm ad Dami

text: Jabal Umm ad Dami on Jordanian korkein vuorenhuippu. Se kohoaa 1 854 metrin korkeuteen merenpinnasta maan eteläosassa ja sijaitsee lähellä Jordanian ja Saudi-Arabian eteläistä rajaa, joka kulkee noin 2 kilometrin päässä huipusta etelään.


title: Molhøgtinden

text: Molhøgtinden on vuorenhuippu Moskenesin ja Flakstadin kuntien rajalla, Norjan Lofooteilla. Sen korkeus merenpinnan tasosta on 739 metriä.


title: Helvetestinden

text: Helvetestinden on vuorenhuippu Moskenesin kunnassa, Norjan Lofooteilla. Sen korkeus merenpinnan tasosta on 602 metriä.


title: Irbid (kuvernoraatti)

text: Irbid () on yksi Jordanian kahdestatoista kuvernoraatista. Kuvernoraatin pinta-ala on 1 542 neliökilometriä ja sen alueella asui vuonna 2008 yhteensä 1 041 300 ihmistä, mikä tekee siitä Jordanian toiseksi väkirikkaimman kuvernoraatin Ammanin kuvernoraatin jälkeen. Sen pääkaupunki on noin 250 000 asukkaan Irbid (2004), joka on Jordanian toiseksi suurin kaupunki.


title: Stamprevtinden

text: Stamprevtinden on vuorenhuippu Moskenesin kunnassa, Norjan Lofooteilla. Sen korkeus merenpinnan tasosta on 748 metriä.


title: Storskiva

text: Storskiva on vuorenhuippu Moskenesin kunnassa, Norjan Lofooteilla. Sen korkeus merenpinnan tasosta on 848 metriä.


title: Pretinha

text: Delma Gonçalves eli Pretinha (s. 19. toukokuuta 1975) on brasilialainen jalkapalloilija. Hän edustaa eteläkorealaista Daekyo Kangaroosia. Ennen Etelä-Koreaan siirtymistään Pretinha pelasi Brasiliassa Vasco da Gamassa 1992–2000, Yhdysvalloissa Washington Freedomissa 2001 ja San Jose CyberRaysissa 2002–2003 sekä Japanissa Leonessessa 2005–2008.


title: Pretinha

text: Pretinha on edustanut Brasilian naisten jalkapallomaajoukkuetta neljissä olympialaisissa (1996, 2000, 2004 ja 2008). Hän voitti olympiahopeaa 2004 ja 2008. Naisten maailmanmestaruuskilpailuissa Pretinha on ollut niin ikään neljästi (1991, 1995, 1999 ja 2007), joista hänen paras saavutus on hopea vuodelta 2007.


title: Ertenhelltinden

text: Ertenhelltinden on vuorenhuippu Moskenesin kunnassa, Norjan Lofooteilla. Sen korkeus merenpinnan tasosta on 940 metriä.


title: Mengelsdalstinden

text: Mengelsdalstinden on vuorenhuippu Moskenesin kunnassa, Norjan Lofooteilla. Sen korkeus merenpinnan tasosta on 826 metriä.


title: Gjerdtinden

text: Gjerdtinden on vuorenhuippu Moskenesin kunnassa, Norjan Lofooteilla. Sen korkeus merenpinnan tasosta on 660 metriä.


title: Støttlikollen

text: Støttlikollen on vuorenhuippu Moskenesin kunnassa, Norjan Lofooteilla. Sen korkeus merenpinnan tasosta on 490 metriä.


title: Michael Stewart (nyrkkeilijä)

text: Michael ”No Joke” Stewart (s. 20. joulukuuta 1977 Columbia, Tennessee) on yhdysvaltalainen ammattilaisnyrkkeilijä.


title: Michael Stewart (nyrkkeilijä)

text: Varttuessaan Stewart kasvoi rikollisuuden keskellä ja täyttäessään kuusitoista vuotta, miehellä oli takanaan jo kahdeksan eri nuorisovankilaa. Elämä muuttui kun Stewart tapasi vaimonsa, Lisa Stewartin. Parilla on kaksi tytärtä.


title: Michael Stewart (nyrkkeilijä)

text: Stewart aloitti uransa voitokkaasti. Hän voitti 30 ensimmäisestä ottelustaan 28, joista 14 tyrmäyksellä, ja kaksi päättyi tasapeliin.


title: Michael Stewart (nyrkkeilijä)

text: Uran ensimmäinen tappio oli pisteillä Dorin Spiveyä vastaan. Ura jatkui seitsemällä perättäisellä voitolla. Stewart voitti tuolloin USBA:n ylemmän kevytsarjan mestaruusvyön kohdatessaan Charles Tschorniawskyn.


title: Michael Stewart (nyrkkeilijä)

text: Uran toinen tappio tuli kun Stewart kohtasi Sharmba Mitchellin IBF-liiton mestaruusottelussa. Stewart hävisi ottelun yksimielisin pistein. Seuraavasta ottelusta tuli voitto tyrmäyksellä ja Stewart pääsi kohtaamaan Ricky Hattonin WBU:n maailmanmestaruusottelussa. Stewart tyrmättiin ensimmäistä kertaa urallaan ottelun viidennessä erässä.


title: Michael Stewart (nyrkkeilijä)

text: Ura jatkui kahdella voitolla ja yhdellä tappiolla. Toinen otteluista voitettiin hauistyrmäyksellä. Stewart sai tyrmättyä vastustajansa hauiksellaan. Tilastolla 38-4-2 Stewart otettiin mukaan Contender - Haastaja:n toiselle tuotantokaudelle.


title: Michael Stewart (nyrkkeilijä)

text: Stewart valittiin siniseen joukkueeseen. Hän otteli ensimmäisen kierroksen kuudennessa ottelussa. Vastustajakseen hän valitsi hyvän ystävänsä Ebo Elderin. Ensimmäiset kolme erää Elder johti kammppailua. Neljännessä Stewart sai lyötyä kovan oikean, joka tyrmäsi Elderin.


title: Michael Stewart (nyrkkeilijä)

text: Toisen kierroksen kolmannessa ottelussa Stewart kohtasi Grady Brewerin. Vakuuttuneena helposta tyrmäysvoitosta, Stewart haki yhden iskun tyrmäystä. Brewer vei vastustajastaan helpon pistevoiton pistein 50-45. Stewart pakkasi laukkunsa ja poistui kisasta.


title: Michael Stewart (nyrkkeilijä)

text: Haastajan jälkeen Stewart on otellut kymmenen pienen luokan ottelua, joista seitsemän hän voitti, kaksi hävisi ja yksi mitätöitiin.


title: Tennestinden

text: Tennestinden on vuorenhuippu Moskenesin kunnassa, Norjan Lofooteilla. Sen korkeus merenpinnan tasosta on 690 metriä.


title: Rasmus Sundstedt

text: Rasmus Sundstedt (s. 8. tammikuuta 1989) on ruotsalainen salibandypelaaja. Hän edustaa Ruotsin Superliigassa Caperio/Täbya. Hän on pelannut Ruotsin maajoukkueessa vuodesta 2010 lähtien.


title: Rasmus Sundstedt

text: Sundstedt aloitti uransa Stockholmsin junioreissa. Sittemmin hän edusti aikuisten tasolla Odelberg/Ingaröta Ruotsin 1- ja 2-divisioonassa. Ruotsin pääsarjassa Superliigassa Sundstedt pelasi ensimmäisen kerran kaudella 2008–2009 Caperio/Täbyn riveissä tehden kauden aikana yli 30 pistettä. Hänet valittiin myös kauden päätteeksi vuoden tulokkaaksi. Heinäkuussa 2012 Sundstedt siirtyi neljän vuoden sopimuksella Storvreta IBK:n riveihin.


title: Rasmus Sundstedt

text: Sundstedt pelasi ensimmäisen kerran Ruotsi maajoukkueessa vuonna 2010 ja tuli samana vuonna valituksi maansa MM-kisajoukkueeseen. Kisojen päätteeksi hän oli Ruotsin paras pistemies 17 tehopisteellä. Sundstedt saavutti kisoissa hopeaa, Ruotsin hävittyä loppuottelun Suomelle. Lisäksi hänet valittiin kisojen tähdistöjoukkueeseen.


title: Arthur E. Kennelly

text: Arthur Edwin Kennelly (17. joulukuuta 1861 Bombay, Brittiläinen Intia – 18. kesäkuuta 1939 Boston, Massachusetts, Yhdysvallat) oli irlantilais-yhdysvaltalainen sähköinsinööri.


title: Arthur E. Kennelly

text: Kennelly syntyi Intiassa lähellä Bombaytä vuonna 1861. Hänen isänsä oli irlantilainen laivastoupseeri David Joseph Kennelly ja äitinsä oli Catherine Gibson Heycock. Äiti-Catherine kuoli kaksi vuotta Arthurin syntymän jälkeen. David Kennelly meni myöhemmin uudelleen naimisiin ja Arthurilla oli neljä sisarpuolta.


title: Arthur E. Kennelly

text: Kennelly sai varhaiskoulutuksensa Englannissa ja Ranskassa. Koulun hän jätti 13-vuotiaana, mutta hän opiskeli itsenäisesti fysiikkaa, kun hän työskenteli sähköttäjänä. Kennelly jätti Englannin vuonna 1876 ja toimi tämän jälkeen useissa eri ammateissa, kuten apulaissähköteknikkona Maltalla, kaapaleita korjanneen höyrylaivan pääsähköteknikkona ja myöhemmin aluksen vanhempana teknikkona.


title: Arthur E. Kennelly

text: Vuonna 1887 Kennelly muutti Yhdysvaltoihin ja pääsi Thomas Edisonin West Orangen laboratorioon apulaiseksi. Vuodet 1894–1901 hän työskenteli neuvoa antavana insinöörinä Edisonin perustamassa Edison General Electric Companyssä. Yrityksen palveluksessa hän sai tehtäväkseen tutkia Harold P. Brownin kanssa vaihtovirralla toimivaa laitetta teloituksiin. Kennelly ja Brown ovatkin saaneet nimen ensimmäisen sähkötuolin keksijöinä. Kennelly jätti General Electricin vuonna 1901, ja seuraavana vuonna hän perusti Edwin J. Houstonin kanssa konsulttiyrityksen.


title: Arthur E. Kennelly

text: Kennelly tutki vuonna 1901 Guglielmo Marconin Newfoundlandissa vastaanottamaa radiosignaalia, joka oli lähetetty Britanniasta. Kennelly havaitsi, että radioaallot olivat saapuneet perille voimakkaammin, kuin mitä radioaaltoteoria mukaan oli mahdollista. Seuraavana vuonna Kennelly päätteli, että radioaallot olivat heijastuneet yläilmakehästä takaisin maanpinnalle. Brittifyysikko Oliver Heaviside esitti lähes samaan aikaan samanlaisen teorian. Radioaaltoja heijastavaa kerrosta kutsuttiinkin pitkään Kennelly–Heavisiden kerrokseksi (nykyään ionosfäärin E-kerros).


title: Arthur E. Kennelly

text: Kennelly teki uraa myös yliopistomaailmassa. Hän toimi Harvardin yliopistossa sähkötekniikan professorina 1902–1930. Lisäksi hän opetti satunnaisesti Massachusetts Institute of Technologyssä 1913–1924. Kennelly kuoli Bostonissa vuonna 1939.


title: Simon Webbe

text: Simon Solomon Webbe (s. 30. maaliskuuta 1979 Manchester, Britannia) on englantilainen laulaja, lauluntekijä, manageri ja näyttelijä. Hän on poikabändi Bluen jäsen.


title: Antony Costa

text: Antony Costa (s. 23. kesäkuuta 1981) on englantilainen laulaja ja näyttelijä. Hän on poikabändi Bluen jäsen. Hän edusti Britanniaa Saksan euroviisuissa vuonna 2011 bändinsä kanssa.


title: Persi Diaconis

text: Persi Warren Diaconis (s. 31. tammikuuta 1945 New York, USA) on yhdysvaltalainen matemaatikko sekä entinen ammattitaikuri.


title: Nexus S

text: Nexus S on Googlen markkinoima älypuhelin. Puhelimen valmistaa korealainen Samsung.


title: Nexus S

text: Puhelimessa on monikosketusta tukeva kapasitiivinen neljän tuuman Super AMOLED -kosketusnäyttö, 1 GHz:n kellotaajuudella toimiva ARM Cortex A8 -prosessori ("Hummingbird"). Se tukee kaikkia käytössä olevia toisen ja kolmannen polven matkapuhelinverkkoja. Nexus S perustuu pitkälti samaan tekniikkaan kuin sitä valmistavan yhtiön Samsungin Galaxy S -malli. Erona siihen on uudempi Androidin käyttöjärjestelmäversio ja kameran LED-salama.


title: Nexus S

text: Googlen Nexus S:ää edeltävä puhelinmalli oli Nexus One, joka oli HTC:n valmistama.


title: Toisintokuume

text: Toisintokuume on joidenkin "Borrelia"-bakteerien aiheuttama tartuntatauti, jonka taudinkuvaan kuuluvat kuumejaksot ja niiden välillä kuumeettomat ajanjaksot. Tautia levittävät "Ornithodoros"-suvun punkit sekä "Pediculus"-täit. Sitä on hoidettu antibiooteilla.


title: Toisintokuume

text: Punkin levittämän taudin nimitys on endeeminen toisintokuume. Sitä esiintyy subtropiikissa ja tropiikissa. Punkit ja villieläimet voivat kantaa tautia.


title: Toisintokuume

text: Täin levittämä tauti on epideeminen toisintokuume.


title: Toisintokuume

text: Taudin kuvasi tarkasti ensimmäisen kerran Rutty vuonna 1739. Wilhelm Griesinger antoi taudille latinankielisen nimen "febris recurrens" vuonna 1857.


title: Toisintokuume

text: Toisintokuume aiheutti suurta tuhoa aikana. Tauti levisi Ruotsiin ja Suomeen venäläisten sotavankien mukana.


title: Toisintokuume

text: Taudista käytetty nimitys tyyfus kattoi aiemmin myös lavantaudin ja pilkkukuumeen, sillä niitä ei ennen 1800-luvun loppua voitu erottaa toisistaan.


title: Toisintokuume

text: "Borrelia" on spirokeettoihin kuuluva bakteerien suku.


title: Toisintokuume

text: Eri punkkilajit kantavat erilaisia "Borrelia"-bakteereja. Onkin esitetty, että kukin punkkien laji kantaisi omaa "Borrelia"-lajiaan, niin että esimerkiksi "Ornithodoros hermsii" -punkki kantaisi "Borrelia hermsii" -bakteeria, "O. brasiliensis" kantaisi "B. brasiliensis" -bakteeria ja niin edelleen. Toisten tutkijoiden mielestä eri punkkien borreliat ovat vain muunnoksia samasta "B. recurrentis" -lajista, joka aiheuttaa täin levittämää epideemistä toisintokuumetta. ICD-10-luokituksen mukaan täi levittää "B. recurrentis" -lajia ja punkki muita borrelioita.


title: Toisintokuume

text: Toisintokuumeen itämisaika on eri lähteiden mukaan 3–5, 4–18 tai 2–15 vuorokautta. Vilunväristykset alkavat äkillisesti, ja nousee korkea kuume. Taudin muita oireita ovat hikoilu, huimaus, oksentaminen, päänsärky ja lihassärky.


title: Toisintokuume

text: Kuume kestää 3–7 päivää. Kun immuunijärjestelmä on saanut tuhottua useimmat "Borrelia"-bakteerit, kuume lakkaa. Elimistöön voi kuitenkin jäädä vähän bakteereja, joiden antigeenejä immuunijärjestelmä ei tunnistanut. Niinpä useimmat potilaat kokevat uuden kuumejakson (tästä nimitys ”toisintokuume”) 7–10 vuorokauden kuluttua, kun jäljelle jääneet bakteerit ovat lisääntyneet tarpeeksi suureen määrään tautia aiheuttaakseen. Seuraavan kuumeettoman jakson jälkeen voi jälleen seurata kuumejakso, jos bakteereja on edelleen jäänyt jäljelle. Toisintokuumeessa kuume uusiutuu tyypillisesti 3–7 kertaa.


title: Giovanni Ferrofino

text: Giovanni Ferrofino (24. helmikuuta 1912 Alessandria – 21. joulukuuta 2010) oli katolisen kirkon 22. syyskuuta 1934 vihitty pappi. 8. helmikuuta 1960 hänet nimitettiin apostoliseksi nuntiukseksi Haitille. 26. marraskuuta 1961 hänet vihittiin piispaksi arkkipiispa Armando Lombardin toimiessa pääkonsekraattorina; hän oli 28. lokakuuta saanut nimityksen Zenopoliksen (Isauria) titulaariarkkipiispaksi.


title: Giovanni Ferrofino

text: Vuosina 1965–1970 Ferrofino toimi apostolisena nuntiuksena Ecuadoriin. Hän osallistui Vatikaanin toiseen kirkolliskokoukseen.


title: Turun läänin jalkaväkirykmentti

text: Turun läänin jalkaväkirykmentti oli Ruotsin kuningaskunnan jalkaväkirykmentti Suomessa, johon 1700-luvulla kuuluivat Laitilan, Uudenkirkon, Loimaan, everstiluutnantin, Nousiaisten (myöhemmin nimeltään toisen majurin komppania), henki, majurin (myöhemmin nimeltään ensimmäisen majurin komppania) ja Perniön komppaniat.


title: Porin läänin jalkaväkirykmentti

text: Porin läänin jalkaväkirykmentti oli Ruotsin kuningaskunnan jalkaväkirykmentti Suomessa. Kustaa II Adolf perusti rykmentin Tallinnassa allekirjoittamallaan määräyksellä 16. helmikuuta 1626 ja se lakkautettiin Suomen sodan päättäneen rauhan ehtojen mukaisesti 1809.


title: Porin läänin jalkaväkirykmentti

text: Perustamisensa jälkeen rykmentti osallistui Puolan sotaan Baltiassa ja edelleen 30-vuotiseen sotaan Saksassa. Se palasi Suomeen marraskuussa 1649, jolloin sen riveissä oli saanut surmansa tai kadonnut kaikkiaan 15 000 miestä. Rykmentti osallistui tämän jälkeen sotiin Puolaa, Brandenburgia ja Venäjää vastaan, minkä lisäksi se vietti pitkiä aikoja Riian varuskunnassa varusväkenä.


title: Porin läänin jalkaväkirykmentti

text: Suuressa Pohjan sodassa 1700–1721 rykmentti osallistui muun muassa Narvan, Pultavan ja Napuen taisteluihin ja . Se perustettiin sodan kuluessa useaan kertaan uudelleen tuhouduttuaan olemattomiin taisteluissa tai sairauksiin.


title: Porin läänin jalkaväkirykmentti

text: 1700-luvulla rykmenttiin kuuluivat Euran, Kokemäen (myöhemmin nimeltään toisen majurin komppania), henki, majurin (myöhemmin nimeltään ensimmäisen majurin komppania), everstiluutnantin ja Vesilahden komppaniat. Hattujen sodassa ja rykmentti oli jälleen mukana ja kärsi tappioita. Tappiollisen Suomen sodan seurauksena Suomi liitettiin Venäjään ja Ruotsin vallan aikaiset joukko-osastot lakkautettiin 1809. Jälkeenpäin Porin rykmentti saavutti kuolemattoman maineen J. L. Runebergin "Vänrikki Stoolin tarinoiden" ansiosta.


title: Porin läänin jalkaväkirykmentti

text: Rykmentin mukaan on saanut nimensä Porilaisten marssi.


title: Uudenmaan läänin jalkaväkirykmentti

text: Uudenmaan läänin jalkaväkirykmentti oli Ruotsin kuningaskunnan jalkaväkirykmentti Suomessa. Kustaa II Adolf allekirjoitti 1626 Tallinnassa suunnittelemansa rykmenttiuudistuksen toimeenpanoasiakirjat, joiden seurauksena luotiin Länsi-Uudenmaan rykmentti Raaseporin läänin ja Hattulan alueelta sekä Itä-Uudenmaan rykmentti Porvoon läänin alueelta.


title: Uudenmaan läänin jalkaväkirykmentti

text: Uudenmaan alueen talonpojat allekirjoittivat ruotusopimuksen 1694, minkä hallitsija vahvisti 14. joulukuuta 1696 nimeten yksikön Uudenmaan läänin jalkaväkirykmentiksi. Siihen 1700-luvulla kuuluivat everstiluutnantin, Karjaan (myöhemmin nimeltään toisen majurin komppania), Inkoon, Lohjan, Helsingin, majurin (myöhemmin ensimmäisen majurin komppania), Porvoon ja henkikomppaniat.


title: Satunnaistaminen

text: Satunnaistaminen tarkoittaa jonkin prosessin tekemistä satunnaiseksi; se tarkoittaa:


title: Satunnaistaminen

text:
Satunnaistamista käytetään tilastotieteissä ja peleissä.
Satunnaistaminen on tilastollisen teorian peruspilareita, jonka tärkeyttä alleviivasi Charles S. Peirce teoksissaan.


title: Hämeen läänin jalkaväkirykmentti

text: Hämeen läänin jalkaväkirykmentti oli Ruotsin kuningaskunnan jalkaväkirykmentti Suomessa. Ruotsin kuningas Kustaa II Adolf allekirjoitti 16. helmikuuta 1626 Tallinnassa suunnittelemansa rykmenttiuudistuksen toimeenpanoasiakirjat, joissa määrättiin everstiluutnantti Henrik Bürtzin ja everstiluutnantti Henrik Hornin lippukunnat muodostamaan Hämeen eli Hämeenlinnan rykmentti. Muodostettavan rykmentin ensimmäiseksi komentajaksi määrättiin everstiksi ylennetty Bürtz ja sen miehistö koottiin muun muassa Hollolan, Hattulan ja Sääksmäen kihlakunnista.


title: Hämeen läänin jalkaväkirykmentti

text: Rykmentti oli 30-vuotisen sodan alkuosan varuskuntapalveluksessa Suomessa ja Virossa, jossa kaksi rykmentin komppanioista oli varuskuntana 1632–1634. Vuonna 1636 rykmentti lähetettiin Pohjois-Saksaan, jossa se liitettiin kenraali Torsten Stålhandsken komennossa olleeseen armeijaan. Hämäläiset olivat aluksi Greifswaldin ja Anklamin varusväkenä ja myöhemmin Stralsundissa, josta se palasi Suomeen 1641. Rykmentti lähetettiin seuraavan vuoden heinäkuussa takaisin Saksaan, jossa toinen sen skvadroonista (puolirykmentti eli vastaa nykyistä pataljoonaa) liitettiin sotamarsalkka Lennart Torstenssonin komentamaan pääarmeijaan. Skvadroona piiritti armeijan mukana Leipzigia 18. lokakuuta alkaen. Piiritettyjen avuksi saapuneen Piccolominin johtaman armeijan kanssa käytiin kaupungin edustalla voittoisa taistelu. Hämäläiset olivat sodan lopun Demminin ja Greifswaldin varuskuntana. Rykmentti osallistui 1648 Pommerista Böömiin tehtyyn sotaretkeen, minkä jälkeen hämäläiset laivattiin 1649 takaisin Suomeen.


title: Hämeen läänin jalkaväkirykmentti

text: Kuuden rauhan vuoden jälkeen alkoi kuningas Kaarle X Kustaan johtamana sota Puolaa vastaan vuonna 1655. Rykmentti oli aluksi Baltiassa hajallaan kaupunkien varusväkenä, kunnes viisi komppaniaa liitettiin Jakob De la Gardien armeijaan sotaretkelle Liettuaan ja Kuurinmaalle. Tanskan ja Venäjän liityttyä sotaan sekä ruton raivotessa Suomessa ei rykmentti saanut täydennystä ja sen vahvuus väheni merkittävästi. Sota päättyi Olivan rauhaan 1660.


title: Hämeen läänin jalkaväkirykmentti

text: 1700-luvulla rykmenttiin kuuluivat Sääsksmäen, everstiluutnantin, majurin (myöhemmin nimeltään ensimmäisen majurin komppania, Asikkalan (myöhemmin nimeltään toisen majurin komppania) ja henkikomppaniat.


title: Viipurin läänin jalkaväkirykmentti

text: Viipurin läänin jalkaväkirykmentti oli Ruotsin kuningaskunnan jalkaväkirykmentti Suomessa 1625-1721. Siihen kuuluivat alkuperäisessä kokoonpanossaan everstiluutnantin, Vehkalahden, Elimäen, Ruokolahden, henki-, Äyräpään ja majurin komppaniat.


title: Viipurin läänin jalkaväkirykmentti

text: Suuren Pohjan sodan päättänyt Uudenkaupungin rauha 1721 jakoi rykmentin ruodut ja niistä jäi Venäjän hallintaan 431, jolloin ensimmäisen majurin ja Äyräpään komppaniat menettivät kaikki ruotunsa. Lisäksi upseeri ja aliupseeri puustelleista jäi noin viisikymmentä rajan taakse. Uudelleen järjestelyjen jälkeen jäljelle jääneistä muodostettiin Kymenkartanon läänin jalkaväkirykmentti, jonka vahvuus oli viisi komppaniaa (569 ruotua). Joukko-osaston nimi muutettiin 1727 Kymenkartanon jalkaväkipataljoonaksi.


title: Viipurin läänin jalkaväkirykmentti

text: Pikkuvihan päättäneessä Turun rauhassa rykmentti menetti jälleen ruotuja. Nyt jäljelle jäi enää 92 Elimäen komppaniaan kuulunutta ruotua. Pataljoonan nimi kuitenkin säilytettiin, vaikka sen vahvuus olikin vain vajaa komppania. Hallinnollisesti se kuitenkin liitettiin Uudenmaan läänin jalkaväkirykmenttiin, kunnes se siirrettiin 1776 Savon prikaatiin nimettynä Kymenkartanon läänin kevyeksi jalkaväkipataljoonaksi. Pataljoona palasi 1791 Uudenmaan rykmentin jääkäripataljoonaan, jossa se oli lakkauttamiseensa saakka 1809.


title: Viipurin läänin jalkaväkirykmentti

text: Viipurin läänin rykmenttien komentajat ennen ruotujakolaitokseen siirtymistä 1682.


title: Armando Lombardi

text: Armando Lombardi (12. toukokuuta 1905 – 4. toukokuuta 1964) oli katolisen kirkon 22. heinäkuuta 1928 vihitty pappi ja 16. huhtikuuta 1950 vihitty piispa (pääkonsekraattori: kardinaali Clemente Micara). Hänet nimitettiin 13. helmikuuta 1950 apostoliseksi nuntiukseksi Venezuelaan ja Caesarea Philippin titulaariarkkipiispaksi. Vuodesta 1954 kuolemaansa hän toimi apostolisena nuntiuksena Brasiliaan.


Savon ja Savonlinnan läänin jalkaväkirykmentti () oli Ruotsin kuningaskunnan armeijan jalkaväkirykmentti Suomessa.


title: Savon ja Savonlinnan läänin jalkaväkirykmentti

text: Kustaa II Adolf antoi käskyn rykmentin perustamisesta 16. helmikuuta 1626 Tallinnassa. Savo hyväksyi ruotujakosopimuksen 1695, jolloin rykmentti muutettiin ruotujakoiseksi. Rykmenttiin kuului kahdeksan komppaniaa, joiden nimet hieman vaihtelivat historian aikana. Rykmentinkomentajan johtamaa komppaniaa kutsuttiin henkikomppaniaksi ja pääosa muista oli nimetty perustamisalueensa mukaan. Komppaniat olivat:


title: Pohjanmaan jalkaväkirykmentti

text: Kuninkaallinen Pohjanmaan jalkaväkirykmentti n:o 20 eli lyhyemmin Pohjanmaan rykmentti oli Ruotsin kuningaskunnan jalkaväkirykmentti Suomessa 1626–1809. Suomessa järjestetyistä joukoista käytettiin nimitystä maakuntarykmentti.


title: Pohjanmaan jalkaväkirykmentti

text: Kustaa II Adolf allekirjoitti 16. helmikuuta 1626 Tallinnassa suunnitelmansa uudesta rykmenttijaosta, jonka seurauksena Pohjanmaalle perustettiin yksi kahdeksasta Suomeen perustettavasta jalkaväkirykmentistä. Rykmentin vahvuuteen kuului kahdeksan komppaniaa, joissa kussakin 125 numeroa eli miestä. Rykmentin päällystöön kuuluivat rykmenttiä komentanut eversti ja hänen alaisuudessaan everstiluutnantti, majuri, majoitusmestari (normaalisti kapteenin arvoinen sotilas). Sielunhoidosta vastasi rykmentin pappi ja kolme saarnaajaa, lääkintähuollosta vastasi rykmentin parturi kolmine kisälleineen ja rangaistusten täytäntöönpanosta profossi, jolla oli kolme apulaista. Näiden lisäksi oli vielä rykmentinkirjuri, josta toisinaan käytettiin nimitystä muonamestari.


title: Pohjanmaan jalkaväkirykmentti

text:
Vuosien 1733–1734 toimeen pannun ruotujaon mukaisesti joukkoja järjesteltiin jälleen uudelleen useissa eri pitäjissä.
Pohjois-Pohjanmaan pitäjät varustivat sotilaita seuraavasti: Rykmentin everstiluutnantin komppania oli vuosina 1733-1734 toimeen pannun ruotujaon mukainen kuuluva 128 miehen komppania, johon toimitti Siikajoki 54 ja Liminka 96 ruotusotilasta..


title: Marco & The Missing Parts

text: Marco & The Missing Parts oli suomalainen yhtye, joka julkaisi yhden albumin K-tel-levymerkillä 1988.


title: Everstiluutnantin komppania

text: Everstiluutnantin komppania oli ruotuväessä nimitys everstiluutnantin johtamalle jalkaväkirykmentin komppanialle. Komppaniassa oli pieni komento-osa ja 128 sotilasta.


title: Luettelo Yhdysvaltain osavaltioiden lauluista

text: Tämä on luettelo Yhdysvaltain osavaltioiden lauluista. ()


title: Satunnainen permutaatio

text: Satunnainen permutaatio on objektijoukon satunnainen järjestys, joka on permutaatio-arvoinen satunnaismuuttuja. Satunnaispermutaation käyttö on yleistä satunnaisalgoritmien kentillä. Nämä kentät pitävät sisällään koodausteorian, salaustekniikan ja simuloinnin.


title: Jan van Cauwelaert

text: Jan van Cauwelaert, CICM (12. huhtikuuta 1914 Antwerpen – 18. elokuuta 2016 Jette) oli katolisen kirkon 6. elokuuta 1939 vihitty pappi ja 25. maaliskuuta 1954 vihitty piispa (pääkonsekraattori: kardinaali Jozef-Ernest van Roey). Hänet nimitettiin 6. tammikuuta 1954 Inongon (Kongo) apostoliseksi vikaariksi ja Aasian Metropoliksen titulaaripiispaksi.


title: Jan van Cauwelaert

text: Vuosina 1959–1967 van Cauwelaert toimi Inongon hiippakunnan piispana. Tämän jälkeen hän oli vuoteen 1976 saakka Ucculan titulaaripiispana. Hän osallistui Vatikaanin toiseen kirkolliskokoukseen.


title: Matti Juva

text: Matti Kalevi Juva on suomalainen soittaja, laulaja, säveltäjä ja sanoittaja, joka soitti bassokitaraa Strings-yhtyeessä ja sen jälkeen Castanja-yhtyeessä. Lisäksi Juva julkaisi omalla nimellään albumin "Rocksielu" Satsanga-levymerkillä vuonna 1974. Se sisälsi hänen omia sävellyksiään ja sanoituksiaan. "Rocksielun" kappaleita julkaistiin myös Satsangan kokoelmalevyillä.


title: Salaaja

text: Salaaja on tietoliikenteessä laite, joka kääntää tai sekoittaa signaaleita tai muuten ohjelmoi viestin sellaiseksi, ettei sen vastaajalla ole mahdollisuutta ymmärtää viestiä, ellei hänellä ole siihen tarvittavaa avainta.


title: Liettuan kronikat

text: Liettuan kronikat tai liettualaiset kronikat () ovat Liettuan suuriruhtinaskunnan aikana koottuja aikakirjoja, jotka jakautuvat kolmeen redaktioon. Redaktiot kirjoitettiin muinaiskirkkoslaavin kielellä, ja ne palvelivat liettualaisen patriotismin tarpeita. 1420-luvulla koottu ensimmäinen redaktio ylisti Vytautas Suurta ja tuki hänen valtapyrkimyksiään. 1500-luvun alkupuolella kirjoitettu toinen redaktio loi myytin Liettuan roomalaisista juurista. Sen mukaan Liettuan suuriruhtinaskunnan olisi perustanut Rooman valtakunnasta lähtenyt aatelismies. Tämä oli tärkeä argumentti Puola-Liettuan sisäisessä kulttuuriväännössä Puolaa vastaan. 1800-luvulla löydetty kolmas redaktio on laadittu tukemaan roomalaislegendaa, mutta sisältää myös hyödyllistä tietoa 1400-luvun puolivälistä. Nämä kolme redaktiota olivat ensimmäiset tunnetut historialliset suuriruhtinaskunnassa kirjoitetut kokoelmat, ja ne loivat pohjan liettualaiselle historiankirjoitukselle. Kaikki keskiajan historioitsijat käyttivät hyväkseen näitä kokoelmia, jotka ovat säilyneet 22 puhtaaksikirjoitusversiossa. Jotkin niiden luomista myyteistä säilyivät 1900-luvun alkuun asti.


title: Liettuan kronikat

text: Ensimmäinen eli lyhyt redaktio (tunnetaan myös nimillä: "Liettuan suuriruhtinaiden kronikka" tai "Letopisets Litovski") koottiin 1420-luvun aikana, kun Vytautas Suuri toivoi nousevansa Liettuan kuninkaaksi. Ensimmäinen redaktio sisältää ensimmäisen tiedetyn Liettuan suuriruhtinaskunnassa kirjoitetun historiallisen kirjoituksen: "Dis ist Witoldes sache wedir Jagalan und Skargalan", Vytautasin kirjoittama valitus ja muistutus vuonna 1390 Liettuan sisällissodan aikana. Se kertoo yksityiskohtaisesti hänen valtataistelustaan serkkujaan Jogailaa ja Skirgailaa vastaan vuosina 1379-1390 ja se tuki hänen perintövaateitaan Trakaihin ja Liettuan suuriruhtinaan arvonimeen. Kaksi käännöstä tästä asiakirjasta on säilynyt: latinan "Origo regis Jagyelo et Witholdi ducum Lithuaniae" 1400-luvulta ja venäjän "Litovskomu rodu potšinok" 1300-luvulta. Myöhemmin asiakirjaa laajennettiin käsittelemään tapahtumia vuoteen 1396 asti. Se muodosti ensimmäisen kronikan rungon.


title: Liettuan kronikat

text: Ensimmäinen redaktio on säilynyt ainoastaan myöhempien puhtaaksikirjoituksien ja kokoelmien avulla. Ensimmäisen tunnetun kokoelman laati piispa Gerasim ja hänen kirjurinsa Timofei Smolenskissa noin vuonna 1446. Kokoelma sisälsi myös Gerasimin kirjoittaman ylistyksen Vytautasille, vuosina 1431-1435 kirjoitetun tarinan Podlasiesta, jossa tuetaan Liettuan kantaa sen ja Puolan välisessä kiistassa, kuvauksen Švitrigailan ja Sigismund Kęstutaitisin välisistä voimasuhteista, lyhyen yhteenvedon Moskovan kronikoista (854-1428) ja viimeisimmät tapahtumat Smolenskissa (1431-1445). Kokoelma ei ole säilynyt alkuperäisessä muodossaan. Sen tunnettuja puhtaaksikirjoituksia ovat:Ensimmäistä laajempi toinen redaktio eli "Liettuan suuriruhtinaskunnan ja Samogitian kronikka" koottiin 1400-luvun jälkipuoliskolla ja 1500-luvun alkupuoliskolla; lopullinen versio mahdollisesti syntyi 1520-luvun aikana Albrecht Goštautasin hovissa. Toisessa redaktiossa käsitellään Liettuan suuriruhtinaskunnan perustamista ensimmäisellä vuosisadalla. Sen mukaan kuvitteellinen Palemon pakeni Rooman valtakunnasta ja asettui asumaan Dubysa-joen suulle. Hän aloitti Palemonien hallitsijasuvun ja hänestä tuli Liettuann ensimmäinen hallitsija. Tarupohjaista osaa seurasi tarkistettu ensimmäinen redaktio, joka kuvaa yksityiskohtaisesti geminidien sukutaustan. Mindaugas, Liettuan ensimmäinen, vuonna 1253 kruunattu kuningas ja muut historialliset ruhtinaat on sivuutettu kokonaan. Tarinalle liettualaisten roomalaisesta alkuperästä ei ole historiallisia todisteita eikä perusteita. Nykyhistorioitsijoiden mukaan se on myytti.


title: Liettuan kronikat

text: Vaikka monet nykyhistorijoitsijat pitävät toista redaktiota hyödyttömänä, se kuitenkin sisältää käyttökelpoisia pikkutietoja Liettuan historiasta, sillä siihen on mm. sisällytetty sekalaisia katkelmia varhaisemmista kirjoituksista ja kronikoista. Palemonin myytti heijastaa myös hyvin Liettualan aatelistossa vallinneita poliittisia jännitteitä ja kulttuuri-ideologiaa 1500-luvulla. Myytti palveli Liettuan intressejä konflikteissa Puolaa ja Venäjää vastaan. Puola-Liettuan unionissa Puola korosti paremmuttaan väittämällä tuoneensa sivistyksen "barbaariseen Liettuaan". Luomalla kuvitteellisia sukuluetteloita, joissa liettualaiset liitettiin roomalaiseen aatelistoon, Liettuan aateliset pyrkivät torjumaan Puolan väitteet ja vaatimaan poliittista riippumattomuutta.


title: Liettuan kronikat

text: Toinen redaktio sisältää harvoja vuosilukuja; sen sijaan se koostuu itsenäisistä tarinoista, joita 1800-luvun liettualaiset nationalistiet hellivät mielissään. Näitä ovat muun muassa legenda siitä kuinka Gediminas perusti Vilnan kaupungin, tarina siitä miten Kęstutis otti pakanallisen papittaren Birutėn vaimokseen, ja miten Vytautas Suuri kestitsi avokätisesti vieraitaan Lutskin vuoden 1429 konferensissa. Joukossa on myös tositarinoita, kuten Algirdasin kolmesta Moskovan piirityksestä. Redaktion muoto eroaa merkittävästi slaavilaisista kronikoista, joissa yleensä luetteloitiin toisiinsa liittyviä tapahtumia vuodesta vuoteen. Toisen redaktion tiedot Ruteniasta ja Moskovan ruhtinaskunnasta ovat huomattavasti muunneltuja ja typistettyjä; näin ollen se kertoo pääasiassa Liettuasta. Kronikka oli hyvin tunnettu ja paljon kopioitu; ainakin viisi versiota on säilynyt nykyaikaan. Se muovasi Liettuan aateliston asenteita, loi perustan Liettuan historiografialle 1900-luvun alkuun asti ja innoitti monia kirjallisia töitä.


title: Liettuan kronikat

text: Kolmas redaktio on kaikista laajin. ja se tunnetaan "Bychowiecin kronikkana". Se perustuu toiseen redaktioon. On uskottu, että kolmas redaktio olisi valmistunut samaan aikaan kuin toinen redaktio Albrecht Goštautasin tuella. Ainoa tunnettu versio redaktiosta löydettiin Aleksander Bychowiecin omistamasta kartanosta ja sen julkaisi kokonaisuudessaan Teodor Narbutt vuonna 1846. Puhtaaksikirjoituksessa redaktiota päivitettiin sisältämään tapahtumat vuoteen 1574. Aluksi kronikan aitoutta epäiltiin, ja eräiden väitteiden mukaan Narbutt olisi väärentänyt sen. Epäilyt saivat alkunsa redaktion yllättävästä löytymisestä ja sen erikoisesta samankaltaisuudesta Maciej Stryjkowskin kronikoiden kanssa; Narbuttin tiedetään myös väärentäneen useita muita asiakirjoja. Myöhemmin kuitenkin ilmeni, että osia kronikasta oli julkaistu jo vuonna 1830. Tämän jälkeen katsottiin, että samankaltaisuus Stryjkowskin töiden kanssa johtui saman alkulähteen käytöstä, ehkä jopa alkuperäisen kolmannen redaktion.


title: Liettuan kronikat

text: Patrioottinen sisältö on laajempi kolmannessa redaktiossa kuin toisessa. Se jatkoi Palemonin legendan kehittelyä: parannellun kronologian mukaan Palemon siirtyi Attilan tuhoamaan Roomaan, lisäksi Mindaugas ja muut historialliset ruhtinaat sisällytettiin legendaan. Kronikka myös korosti katolisen kirkon asemaa enemmän kuin aiemmat ortodoksiseen kirkkoon keskittyneet redaktiot. Se sisältää tärkeää tietoa 1400-luvun tapahtumista, erityisesti Aleksander Jagiellonin hallitsijakaudesta. Kolmas redaktio vaikutti Liettuan historiankirjoituksen varhaisiin teoksiin, kuten esimerkiksi Maciej Stryjkovskin vuonna 1582 kirjoittamaan "Puolan, Liettuan, Samogitian ja koko Rutenian kronikkaan", sekä 1600-luvulla Albertas Vijūkas-Kojalavičiuksen kirjoittamaan teokseen "Liettuan historia".


title: Birnbaum

text: Birnbaum:


title: Metsolan koulu

text: Metsolan koulu voi tarkoittaa jotakin seuraavista:


title: Datavirta

text: Datavirta on tietoliikenteessä ja laskennassa sarja digitaalisesti ohjelmoituja koherentteja signaaleita (paketti dataa tai IP-paketti), jotka laite lähettää tai vastaanottaa.


title: Grigori Poljakov

text: Grigori Ivanovitš Poljakov (1876–1939) oli venäläinen lintutieteilijä ja keräilijä.


title: Grigori Poljakov

text: Poljakov oli kuuluisan venäläisen lintutieteilijän F. Lorenzin oppilas. Poljakov valmistui Šanjavskin kansanyliopistosta Moskovasta ja tutki Moskovan alueen ja lähiseudun linnustoa. Vuonna 1923 hän lahjoitti noin kymmenen tuhannen nahan lintukokoelmansa Moskovan yliopiston Eläintieteelliselle museolle. Vuonna 1927 Poljakov vangittiin, ja hänet vietiin Solovkiin. Täällä hän toimi paikallisten luonnontutkijoiden biologisen aseman johtajana. Vapauduttuaan 1932 Poljakov asui Moskovan lähistöllä kuolemaansa saakka, keräillen kirjoja ja lintuja.


title: Palemonit

text: Palemonit oli legendaarinen Liettuan suuriruhtinaskunnan ja Rutenian suuriruhtinaista koostunut hallitsijasuku. Legenda syntyi 1400-1500 -luvuilla todistamaan ajatusta, että liettualaiset olisivat alkuperältään antiikin roomalaisia. Jo aikaisemmin Jan Długosz (1415-1480) kirjoitti liettualaisten olleen alkuperältään roomalaisia, mutta ei antanut tarkempia tietoja asiasta. Legenda on esitetty ensimmäisen kerran Liettuan kronikoiden toisessa redaktiossa 1530-luvulla. Tuohon aikaan Puola-Liettuan unioniin kuulunut Liettua kiisteli Puolan kuningaskunnan kanssa väitteestä, että Puola olisi tuonut sivistyksen pakanalliseen ja barbaariseen Liettuaan. Liettualaisen aateliston pyriki osoittamaan Puolalle hallitsijasukunsa aatelisen alkuperän.


title: Palemonit

text: Kronikan mukaan Rooman keisari Neron sukulainen Palemon pakeni Roomasta 500 aatelisperheen kanssa. He matkustivat pohjoiseen Itämeren kautta Niemen-joen suistoon ja purjehtivat sieltä ylävirtaan kunnes saapuivat Dubysan suulle. Sinne Palemonit asettuivat ja hallitsivat maata kunnes Geminidien suku syntyi.


title: Palemonit

text: Vielä 1900-luvun alkuun legendaa pidettiin totena, mutta nykyajan historioitsijat pitävät sitä vain myyttinä.


title: Autopuhelin

text: Autopuhelin on autoon kiinteästi asennettavaksi ja siinä käytettäväksi tarkoitettu matkapuhelin. Autopuhelimien suosio oli suurimmillaan 1970–1980 -luvuilla. Jälkimmäisen vuosikymmenen lopulla myyntiin tulivat ensimmäiset käytännölliset kädessä pidettävät matkapuhelimet, joiden vuoksi autopuhelimien suosio alkoi nopeasti vähentyä. Matkapuhelimen käyttö laajeni autoilusta kaikkiin tilanteisiin ja autopuhelimen sijasta alettiinkin puhua yleisesti matkapuhelimista tai "kännyköistä". Autopuhelimet säilyivät sen jälkeenkin muutamien käyttäjäryhmien suosiossa, sillä käsipuhelimien yleensä käyttämien verkkojen, kuten NMT-900, peittoalue oli aluksi huomattavsti suppeampi, ja toisaalta kiinteästi ajoneuvoon asennettujen autopuhelimien kuuluvuus yleensä parempi. Vaikka kummankin NMT-verkon puhelimia oli saatavilla sekä käsipuhelimina että autopuhelimina, autopuhelimet olivat esimerkiksi Suomessa yleensä joko niin sanotun "nolla-sukupolven" ARP- tai ensimmäisen sukupolven NMT-450 -puhelimia.


title: Autopuhelin

text: Ruotsissa avattiin vuonna 1956 automaattinen MTA- ("Mobiltelefonisystem A") matkapuhelinverkko. Sen autoon kiinteästi asennettu laitteisto sisälsi valintakiekon numeron valitsemiseksi. Tätä matkapuhelinverkkoa seurasivat myöhemmin MTB- ja MTD -verkot. Jälkimmäistä vastaava Autoradiopuhelin (ARP) -verkko avattiin Suomessa vuonna 1971. Norjassa oli vastaava OLT-verkko vuosina 1966–1990.


title: Brahmagupta

text: Brahmagupta (; ; n. 598–665) oli intialainen matemaatikko ja tähtitieteilijä. Brahmagupta toimi myös Ujjainin observatorion johtajana. Brahmaguptan kuuluisin teos on "Brāhmasphuṭasiddhānta", jonka hän kirjoitti vuonna 628. Teos käsittelee matematiikkaa ja tähtitiedettä, muun muassa erilaisten geometristen objektien pinta-alojen ja tilavuuksien laskemista sekä toisen asteen yhtälöitä.


title: Brahmagupta

text: Brahmagupta käytti töissään negatiivisia lukuja ja nollaa, vaikka nollan laskusäännöt olivatkin osittain virheellisiä. Brahmagupta esitti ensimmäisen täydellisen ratkaisun diofanttiselle yhtälölle ax+by=c, missä kaikki suureet ovat kokonaislukuja.


title: Brahmagupta

text: Brahmagupta syntyi vuonna 598 mahdollisesti Rajasthanin ja Gujaratin raja-alueella sijaitsevassa Bhinmalissa, joka tunnettiin aiemmin nimellä Bhillamāla, sillä eräs muinainen kirjoittaja kutsuu häntä liikanimellä ’Bhillamālācārya’. Billamāla oli Gurjara-Pratihara-dynastian pääkaupunki. Brahmaguptan koulutusta tai opettajia ei juuri tunneta. Hän lienee kuitenkin opiskellut viittä perinteistä intialaisen astronomian oppia ("siddhānta") ja tunteneen Āryabhaṭan, Lāṭadevan, Pradyumnan, Varāhamihiran, Siṃhan, Śrīṣeṇan, Vijayanandinin ja Viṣṇucandran teokset. Hän oli puhdasoppinen hindu, joka kritisoi voimakkaasti esimerkiksi jainalaisia kosmologisia näkemyksiä ja Āryabhaṭan näkemystä Maasta pyörivänä pallona.


title: Brahmagupta

text: Kirjoittaessaan "Brāhmasphuṭasiddhāntan" Brahmagupta oli 30-vuotias. Hän oli aktiivinen vielä vanhalla iällä, sillä hänen kirjoittamassaan "Khanda-khādyaka"-teoksessa mainitaan vuosi 665.


title: Brahmagupta

text: Brahmaguptalla oli merkittävä vaikutus islamilaiseen ja bysanttilaiseen astronomiaan. "Brāhmasphuṭasiddhānta" käännettiin arabiaksi Bagdadissa vuonna 771. Eduard Sachaun mukaan ”Brahmaguptalla on huomattava asema idän sivilisaation historiassa. Hän oli se, joka opetti arabeille astronomiaa ennen kuin he tutustuivat Ptolemaiokseen”.


title: Brahmagupta

text: "Brāhmasphuṭasiddhāntan" luvut 12 ja 18 loivat perusteet intialaisen matematiikan kahdelle oppialalle: ”menetelmien [eli algoritmien] matematiikalle” ("patiganita") ja ”siementen [eli yhtälöiden] matematiikalle” ("bijaganita"). Ne vastaavat aritmetiikkaa ja algebraa.


title: Mihail Kaljakin

text: Mihail Vladimirovitš Kaljakin () on venäläinen lintutieteilijä.


title: Mihail Kaljakin

text: Kaljakin on oppiarvoltaan biologian tohtori. Hän työskentelee tutkijana Moskovan yliopiston Eläintieteellisessä museossa ja on perehtynyt Vietnamin linnustoon. Kaljakin tutkii myös muun muassa bulbulien ja joidenkin kerttujen luokittelua, sekä sarakerttusen suojelua Venäjällä. Hän on osallistunut useille tutkimusretkille Etelä-Siperiasta Venäjän Kaukoitään ja Vietnamiin.


title: Mihail Kaljakin

text: Kaljakin on Oriental Bird Clubin ja Aquatic Warbler Conservation Teamin (sarakerttusen suojelutyöryhmä) jäsen. Hän toimii "Ornithology" vuosikirjan varapäätoimittajana, "Biodiversity of Vietnam" sarjan toimittajana, sekä "Birds of Moscow and its vicinities" vuosikirjan kokoajana.


title: Schenectady

text: Schenectady [skəˈnɛktədi] on kaupunki New Yorkin osavaltiossa, Yhdysvalloissa. Se on Schenectadyn piirikunnan pääkaupunki. Vuonna 2009 kaupungissa oli 61 469 asukasta. Kaupunki sijaitsee New Yorkin itäosissa samalla metropolialueella kuin osavaltion pääkaupunki Albany.


title: Schenectady

text: Ennen eurooppalaisten saapumista Schenectady oli Irokeesiliittoon kuuluneiden mohawkien aluetta. Kun hollantilaiset saapuivat seudulle, irokeesit alkoivat kutsua Fort Orangen siirtokuntaa nimellä "Schau-naugh-ta-da", ”mäntytasankojen toisella puolella”. Sana siirtyi myös uudisasukkaiden sanastoon, mutta sen merkitys muuttui: se alkoi tarkoittaa Mohawkjoen mutkaa, jossa Schenectady nykyään sijaitsee.


title: Schenectady

text: Schenectady asutettiin vuonna 1661, jolloin alue kuului Uusien-Alankomaiden siirtokuntaan. Uutta asutuskeskusta johti Arent Van Curler. Vuonna 1690 ranskalaisten ja intiaanien liittouma hyökkäsi kylään ja tappoi verilöylyssä 60 ihmistä. Kylä alkoi kuitenkin kehittyä nopeasti verilöylyn jälkeen, kun Mohawkjoelle matkanneet uudisraivaajat ja kauppiaat pysähtyivät usein paikassa. Schenectady perustettiin virallisesti 1765, ja vuonna 1798 se sai kaupunginoikeudet. Schenectady kasvoi vauhdikkaasti 1800-luvulla, kun 1820-luvulla valmistui Erien kanava ja 1830-luvulla rautatie kaupunkiin. Thomas Edison siirsi konetehtaansa kaupunkiin vuonna 1887 ja perusti viisi vuotta myöhemmin siellä General Electricin.


title: Schenectady

text: Schenectady tunnettiin ”kaupunkina, joka valaisee ja kuljettaa maailmaa”. General Electricin lisäksi kaupungissa toimi American Locomotive Company. 1900-luvun jälkipuoliskolla General Electic lähti kuitenkin Schenectadystä, minkä jälkeen kaupungin väkiluku on vähentynyt kolmanneksella.


title: Schenectady

text: Kaupungissa sijaitsee vuonna 1795 perustettu Union College.


title: Rüdiger Helm

text: Rüdiger Helm (s. 6. lokakuuta 1956 Neubrandenburg, Mecklenburg-Etu-Pommeri) on Itä-Saksaa edustanut meloja. Hän voitti kesäolympialaisissa yhteensä kolme kulta- ja kolme pronssimitalia vuosina 1976 Montrealissa ja 1980 Moskovassa. Lisäksi hän ylsi kaikkiaan yhdeksääntoista mitaliin ratamelonnan maailmanmestaruuskilpailussa vuosina 1975–1983.


title: RoopeK

text: Roope Kinnunen, tunnetaan paremmin taiteilijanimillään RoopeK, Mörkö, RPK ja Koksukoo, on suomalainen rap-artisti ja tuottaja. Hän on tullut tunnetuksi mm. Ceebrolistics- ja Serkkupojat-yhtyeissä. Nykyään hän levyttää ja tuottaa mm. rap-artisti Julma-Henrin ja Eevil Stöön kanssa ja pyörittää omaa ohjelmaa ja klubiaan "Alas" Bassoradiossa yhdessä Niclas Kristianssonin, Dead-O:n ja Teethin kanssa.


title: Joachim Mattern

text: Joachim Mattern (s. 2. toukokuuta 1948 Beeskow, Brandenburg) on Itä-Saksaa edustanut meloja, joka kilpaili kesäolympialaisissa vuosina 1972 Münchenissä ja 1976 Montrealissa. Jälkimmäisellä kerralla hän voitti 500 metrin kajakkikaksikossa kultaa yhdessä Bernd Olbrichtin kanssa ajalla 1:35.87; lisäksi Mattern ja Olbricht saivat 1 000 metrin kajakkikaksikossa hopeaa ajalla 3:29.33.


title: Joachim Mattern

text: Ratamelonnan maailmanmestaruuskilpailuissa Mattern ylsi vuosina 1970–1977 yhteen kultaan, kahteen hopeaan ja kahteen pronssiin.


title: Šeduva

text: Šeduva on Liettuan pohjoisosassa, Šiauliain läänissä sijaitseva kaupunki. Se on osa Radviliškisin kunnallispiiriä. Vuonna 2010 kaupungin väkiluku oli 3 118 asukasta.


title: Bernd Olbricht

text: Bernd Olbricht (s. 17. lokakuuta 1956 Gnoien, Mecklenburg-Etu-Pommeri) on Itä-Saksaa edustanut meloja. Hän voitti olympiakultaa 500 metrin kajakkikaksikossa vuonna 1976 Montrealissa ja 1 000 metrin kajakkinelikossa vuonna 1980 Moskovassa. Lisäksi hän sai Montrealissa hopeaa 1 000 metrin ja Moskovassa pronssia 500 metrin kajakkikaksikossa.


title: Bernd Olbricht

text: Ratamelonnan maailmanmestaruuskilpailuissa Olbricht sai vuosina 1977–1979 kaikkiaan neljä kulta- ja kaksi hopeamitalia.


title: Birštonas

text: Birštonas on Liettuan eteläosassa, Kaunasin läänissä sijaitseva kylpyläkaupunki. Se toimii Birštonasin kunnan hallinnollisena keskuksena. Vuonna 2010 kaupungin väkiluku oli 3 137 asukasta. Birštonasin museo esittelee kaupungin historiaa.


title: Lookout

text: Lookout tarkoittaa muun muassa seuraavia:


title: Resist

text: Resist on puolalaisen death metal -yhtye Damnationin kolmas studioalbumi, joka julkaistiin vuonna 2000.


title: Venta

text: Venta on Liettuan luoteisosassa, Šiauliain läänissä sijaitseva kaupunki. Se on osa Akmenėn kunnallispiiriä. Vuonna 2010 kaupungin väkiluku oli 2 868 asukasta.


title: Peter Wisgerhof

text: Peter Wisgerhof (s. 19. marraskuuta 1979 Wageningen, Alankomaat) on alankomaalainen jalkapalloilija. Hän edustaa tällä hetkellä Alankomaiden Eredivisiessä pelaavaa Twenteä ja on pelipaikaltaan keskuspuolustaja.


title: Peter Wisgerhof

text: Wisgerhof teki ensiesiintymisensä ammattilaisurallaan kasvattajaseuransa Vitessen riveissä kaudella 1999–2000. Seuraavan kauden hän pelasi lainasopimuksella NEC Nijmegenissä, jonka jälkeen siirtyi joukkueeseen pysyvällä siirrolla. Wisgerhof edusti seuraa seuraavat 7,5 vuotta, jonka aikana ottelui kertyi yhteensä 236 ja niissä maaleja 12.


title: Peter Wisgerhof

text: Tammikuussa 2009 hän siirtyi Twenteen ja solmi joukkueen kanssa 3,5-vuotisen sopimuksen. Tulonsa jälkeen, hän nousi nopeasti joukkueen avauskokoonpanoon.


title: Akmenė

text: Akmenė on Liettuan pohjoisosassa, Šiauliain läänissä sijaitseva kaupunki. Se toimii Akmenėn kunnallispiirin hallinnollisena keskuksena. Vuonna 2010 kaupungin väkiluku oli 2 602 asukasta. Kunnallispiirin alueella sijaitseva Naujoji Akmenė ("Uusi Akmenė") on nimetty Akmenėn kaupungin mukaan.


title: Charminar

text: Charminar (, , ) on moskeija Hyderabadin kaupungissa Telanganan osavaltiossa Intiassa. Moskeijassa on neljä minareettia, kunkin korkeus on noin 50 metriä.


title: Charminar

text: Charminarin rakennutti Kutb Šah -dynastian viides hallitsija Muhammad Kuli Kutb Šah vuonna 1591 pian sen jälkeen, kun hän oli siirtänyt pääkaupungin Golkondasta nykyiseen Hyderabadiin. Muhammad Kuli Kutb Šah rakennutti Charminarin kiitoksena Allahille, joka vapautti kaupungin ruttoepidemiasta. Moskeija valmistui vuonna 1612


title: Jarash

text: Jarash () on yksi Jordanian kahdestatoista kuvernoraatista. Kuvernoraatin pinta-ala on 410 kilometriä ja se on kooltaan Jordanian pienin. Sen alueella asui kuitenkin vuonna 2008 yhteensä arviolta 175 500 ihmistä, ja sen asukastiheys on Irbidin jälkeen maan toiseksi suurin (428/km²). Kuvernoraatin pääkaupunki on noin 30 000 asukkaan Jerash (2004).


title: Tytuvėnai

text: Tytuvėnai on Liettuan keskiosassa, Šiauliain läänissä sijaitseva kaupunki. Se on osa Kelmėn kunnallispiiriä. Vuonna 2010 kaupungin väkiluku oli 2 613 asukasta.


title: Martin Vingaard

text: Martin Vingaard Hansen (s. 20. maaliskuuta 1985 Odense, Tanska) on tanskalainen jalkapalloilija. Hän edustaa tällä hetkellä Tanskan pääsarjassa pelaavaa Kööpenhaminaa ja on pelipaikaltaan keskikenttäpelaaja.


title: Martin Vingaard

text: Vingaard siirtyi Kööpenhaminaan kesällä 2009. Hänen ensimmäinen kautensa joukkueessa päättyi pääsarjamestaruuteen.


title: Martin Vingaard

text: Ensiesiintymisensä Tanskan maajoukkueessa hän teki 1. kesäkuuta 2008 ystävyysottelussa Puolaa vastaan.


title: Nilsiän vaakuna

text: Nilsiän vaakuna oli Nilsiän kaupungin tunnus. Vaakunan aihe liittyy sekä metsänhoitoon että kunnannimeen, jonka uskotaan juontavan juurensa puun kuorimista tarkoittavasta kantasanasta. Aiheen ristimuoto viittaa lisäksi paikkakunnalla vahvasti vaikuttaneeseen Paavo Ruotsalaiseen, joka johti herännäisyys-liikettä.


title: Nilsiän vaakuna

text: Vaakunan selitys on ”mustassa kentässä kultainen havuristi”. Vaakunan on suunnitellut Olof Eriksson, ja Nilsiän kunnanvaltuusto hyväksyi sen kokouksessaan 29. lokakuuta 1953. Sisäasiainministeriö vahvisti vaakunan käyttöön 29. joulukuuta samana vuonna.


title: Nilsiän vaakuna

text: Vaakuna jäi epäviralliseksi kotiseutuvaakunaksi 2013 Nilsiän liityttyä Kuopion kaupunkiin.


title: Kokkarin tsasouna

text: Jumalanäidin kuolonuneen nukkumisen tsasouna oli yksi Korpiselän ortodoksisen seurakunnan tsasounista ja se sijaitsi Korpiselän Kokkarin kylässä. Kokkarin tsasounassa oli hirsiseinät, pärekatto ja avoeteinen. Tsasounan pinta-ala oli 25 m² ja korkeutta sillä oli neljä metriä. Tsasouna vaurioitui talvisodassa ja on sittemmin tuhoutunut.


title: Tšokin tsasouna

text: Kristuksen kirkastumisen tsasouna oli yksi Korpiselän ortodoksisen seurakunnan tsasounista. Se sijaitsi Korpiselän Tšokin kylän pohjoisosassa Pohjanvaaran rinteellä olevalla vanhalla hautausmaalla noin 800 metrin päässä Korpiselkä–Suojärvi-tiestä. Tšokin tsasouna oli rakennettu todennäköisesti ennen vuotta 1786 ja se oli pyhitetty Kristuksen kirkastumisen muistolle. Tsasouna oli huonokuntoinen jo ennen talvisotaa ja on sittemmin tuhoutunut.


title: Bezzerwizzer

text: Bezzerwizzer on tietokilpailulautapeli, jossa tarvitaan sekä tietoa että taktiikkaa. Pelin kehitti tanskalainen Jesper Bülow vuonna 2006, ja sen suomalainen versio julkaistiin lokakuussa 2010. Pelin nimi juontaa juurensa saksan kielen sanasta ”besserwisser”, joka tarkoittaa kaikkitietävää.


title: Bezzerwizzer

text: Bezzerwizzer sisältää 5000 kysymystä 20 eri kategoriasta. Pelaajat nostavat neljä kategoriaa kerrallaan, joihin kaikkiin heidän tulee vastata. Kysymysten järjestyksen pelaajat voivat valita itse ja pisteitä saa kysymysten järjestyksen mukaan yhdestä neljään. Tässä pelissä on hyvä olla aktiivinen besserwisser ja sotkea toisten peliä vastaamalla heidän kysymyksiin tai vaihtamalla vastapelaajien kysymyskategorioita tai – järjestystä. Peliä voi pelata 2-4 henkilöä tai joukkuetta.


title: Bezzerwizzer

text: Peli on lanseerattu aiemmin Tanskassa, Ruotsissa, Norjassa, Englannissa, Saksassa ja USA:ssa. Ruotsissa peli on nimitetty ”Vuoden Aikuistenpeli 2009”. Pelin kotimaassaan saavuttuman suosion myötä on amerikkalainen lelu- ja pelijätti Mattel hankkinut itselleen lisenssin pelin tuottamiseen Pohjoismaiden ulkopuolella.


title: Sokal

text: Sokal () on kaupunki Ukrainassa Lvivin alueen Sokalin piirissä. Kaupunki on Sokalin piirin keskus. Asukkaita Sokalissa oli vuoden 2001 väestönlaskennassa 21 693. Kaupungin pinta-ala on 8,47 km².


title: Sokal

text: Sokal sijaitsee Ukrainan länsiosassa lähellä Puolan rajaa. Kaupungista on matkaa Lvivin kaupunkiin tietä pitkin 78 kilometriä ja rautatietä pitkin puolestaan 95 kilometriä.


title: Sokal

text: Kaupungin nähtävyyksiä ovat esimerkiksi kaupungintalo kellotorneineen, Pyhän Nikolaoksen kirkko 1500-luvulta, vuonna 1762 rakennetun synagogan rauniot sekä sisterssiläisluostari.


title: Sokal

text: Sokalin kaupunki on saanut nimensä mahdollisesti slaavilaisesta haukkaa tarkoittavasta sanasta "sokol". Sokal mainitaan ensimmäistä kertaa vuodelta 1377 peräisin olevassa dokumentissa. Kaupunkioikeudet Sokal sai vuonna 1424. Tuolloin paikalliset saivat myös luvan kaataa puita kaupungin kehittämistä ja talojen rakentamista varten. Sokalin asukkaat kalastivat kaupungin ohi virtaavasta Buh-joesta. Sokal oli osa Puolaa vuosina 1918–1944.


title: Sokal (täsmennyssivu)

text: Sokal voi tarkoittaa seuraavia:


title: Emil Ochyra

text: Emil Antoni Ochyra (12. heinäkuuta 1936 Rozbórz – 26. toukokuuta 1980 Varsova) oli puolalainen miekkailija. Hän kilpaili kesäolympialaisissa vuosina 1960 Roomassa, 1964 Tokiossa ja 1968 Méxicossa. Roomassa hän sai säilän joukkuekilpailussa hopeaa ja Tokiossa vielä pronssia.


title: Cedric Gibbons

text: Cedric Gibbons (23. maaliskuuta 1893 Dublin, Irlanti – 26. heinäkuuta 1960 Los Angeles, Kalifornia) oli yhdysvaltalainen elokuvalavastaja. Hän opiskeli Art Students League of New Yorkissa ja toimi jonkin aikaa arkkitehti-isänsä alaisena, kunnes hän 1915 aloitti Hugo Ballin avustajana Edison Studiosilla. Gibbons siirtyi vuonna 1918 Samuel Goldwynin palvelukseen ja 1924 hän aloitti vastaperustetulla Metro-Goldwyn-Mayerilla lavastajien esimiehenä. Asemansa takia hänen nimensä mainitaan yli 1 500 elokuvan lopputeksteissä, vaikka usein hänen osuutensa elokuvan tekemiseen oli varsin rajoitettu. Gibbons oli yksi 36 Yhdysvaltain elokuva-akatemian perustaneesta henkilöstä ja häntä pidetään Oscar-patsaan suunnittelijana. Itse hän oli Oscar-ehdokkaana 39 kertaa ja sai palkinnon 11 kertaa.


title: Shaji N. Karun

text: Shaji Neelakantan Karun (; s. 1. tammikuuta 1952) on intialainen elokuvaohjaaja ja elokuvaaja. Hänen esikoisohjauksensa "Piravi" sai "Caméra d'Or" -kunniamaininnan Cannesin elokuvajuhlilla 1989. Muita tunnettuja elokuvia ovat lukuisia palkintoja voittaneet "Vanaprastham" (1999) ja "Kutty Srank" (2010).


title: Paini kesäolympialaisissa 1952 – vapaapainin yli 87 kg

text: Vapaapainin sarjaan yli 87 kg osallistui 13 painijaa, jokaisen edustaessa eri maata. Kilpailut käytiin 20.-23. heinäkuuta.


text: Kahden painijan pudotessa samalla kierroksella samoilla pisteillä, keskinäinen ottelu - mikäli sellainen on käyty - ratkaisee keskinäisen järjestyksen.


title: János Parti

text: János Parti (24. lokakuuta 1932 Budapest – 6. maaliskuuta 1998 Budapest) oli unkarilainen meloja. Hän voitti 1 000 metrin kanadalaisyksikössä kultaa vuoden 1960 kesäolympialaisissa Roomassa. Aiemmin hän oli jo saanut kanadalaisyksikössä olympiahopeaa Helsingissä 1952 (1 000 metriä) ja Melbournessa 1956 (10 000 metriä).


title: János Parti

text: Vuonna 1954 Parti voitti 1 000 metrin kanadalaisyksikössä kultaa myös ratamelonnan maailmanmestaruuskilpailuissa Mâconissa.


title: Kurt Equiluz

text: Kurt Equiluz (s. 13. kesäkuuta 1929 Wien) on itävaltalainen tenori.


title: Kurt Equiluz

text: Equiluz aloitti uransa Wienin poikakuorossa ja opiskeli vuosina 1944–1955 Wienissä laulua, harpunsoittoa ja musiikin teoriaa. Vuodesta 1945 hän oli jäsenenä Akademie-Kammerchorissa. Hänestä tuli eräs ajan johtavista Bachin tulkitsijoista, mutta hän on luonut uran myös oopperassa. Equiluzin ensimmäinen rooli oli Pedrillon rooli, jossa hän esiintyi vuonna 1957 Wienin valtionoopperassa. Hänen ohjelmistoonsa valtionoopperassa lukeutui lisäksi rooleja muiden muassa oopperoissa "Figaron häät", "Ariadne Naxoksella", "Nürnbergin mestarilaulajat", "Tosca", "Turandot", "Taikahuilu" ja "Iloinen leski". Vielä vuonna 1987 Equiluz esiintyi Christoph Willibald Gluckin "Iphigénie en Aulidessa".


title: Kurt Equiluz

text: Equiluz esiintyi myös toistuvasti Salzburger Festspielellä. Hänestä tuli vuonna 1971 Grazin Musikhochschulen ja vuonna 1982 Wienin musiikkiakatemian professori. Häntä kuullaan sekä oopperoiden että muiden teosten levytyksillä useilla eri levymerkeillä, kuten Deccalla, Philipsillä, Deutsche Gramophonilla ja Harmonia Mundilla. Säveltäjiin, joiden teosten levytyksiin Equiluz on osallistunut, ovat lukeutuneet Bachin lisäksi esimerkiksi Monteverdi, Richard Strauss, Wagner ja Schubert.


title: Baringin pula

text: Baringin pula oli talouslama vuosina 1890–1894. Talouslaman syynä oli vakava finanssijärjestelmän kriisi, joka sai alkunsa lontoolaisen Barings Bankin ajautumisesta lähes maksukyvyttömään tilaan. Barings, jota johti paroni Edward Baring, oli konkurssin partaalla marraskuussa 1890 johtuen pääasiassa liiallisesta riskinottosta investoinneissa Argentiinassa. Konkurssin esti pelastuspaketti, jonka kokosi kansainvälinen sijoittajakonsortio. Pelastushanketta johti William Lidderdale, Bank of Englandin pääjohtaja. Rahoittajiin lukeutuivat Rothschildien mahtisuku ja useimmat muut suuret Lontoon pankit. Luotu rahasto takasi Baringsin velat ja näin vältettiin suurempi kriisi. Paniikin olessa pahimmillaan pankkienväliset lyhyet lainakorot kävivät monikymmenprosenttisissa luvuissa käytännössä lamaannuttaen rahoitustoiminnan. Baringin pulassa on nähty yhtäläisyyksiä vuoden 2007 finanssikriisiin ja sen aiheuttamaan kansainväliseen taantumaan.


title: Baringin pula

text: Vuonna 1879 alkaneista kansainvälisistä taloudellisista vaikeuksista, joihin kuului Englannin markkinoiden kyltyminen sekä huonosti harkituista sijoituksista seurasi marraskuussa 1890 lontoolaisen finanssipankki Barings Bankin romahdus, jota seurasi koko maailmaa koskettanut taloudellinen pula. Tämän johdosta hinnat laskivat ja vaihtosuhde lamaantui.


title: Baringin pula

text: Barings Bank oli ottanut Edward Charles Baringin (1828–1897) johtamana suuria riskejä lainatessaan pankin varoja alhaisella korolla Argentiinaan ja oli epäonnistunut sijoituksissaan. Argentiinassa rahaa Barings Bankilta lainanneet pankit lainasivat rahaa sijoittajille, jotka ostivat maata toivoen maan hinnan nousevan ja voivansa sillä tavalla maksaa lainansa ja saada päälle vielä runsaan tuoton. Argentiinassa tapahtui vallankumous ja Carlos Pellegrini astui valtaan 6. elokuuta 1890, mikä lisäsi yleistä epäluottamusta Argentiinaan sijoittamista kohtaan. Venäjä, joka oli sijoittanut runsaasti varojaan Barings Bankiin, nosti kesäkuussa 1890 ensin kaksi miljoonaa puntaa, sitten kolme miljoonaa puntaa ja 11. marraskuuta vielä puolitoista miljoonaa puntaa. Barings Bank ilmoitti vaikeuksistaan Bank of Englandille 8.–9. marraskuuta 1890.


title: Baringin pula

text: William Lidderdale laski Barings Bankin tarvitsevan tukea neljä miljoonaa puntaa, tarjosi miljoona puntaa ja ehdotti, että hallitus tukisi saman verran. Lontoolainen pankkiiri lordi Rotschild auttoi Lidderdalea saamaan lainaksi kolme miljoonaa kultapuntaa. Lidderdale neuvotteli yhdentoista yksityispankkien edustajan kanssa, jotka lupasivat taata kolmen miljoonan punnan lainan. Lidderdale neuvotteli myös Venäjän pankin kanssa, joka lupasi pitää Barings Bankissa 2,4 miljoonaa puntaa. Lidderdale sai kokoon viisi miljoonaa puntaa, ja pian summa nousi kymmeneen miljoonaan puntaan. Se rauhoitti sijoittajat. 25. marraskuuta 1890 perustettiin uusi pankki Baring Bros. (Ltd.)


title: Baringin pula

text: Suomalainen paperiteollisuus joutui vaikeuksiin, korvausvaatimuksia esitettiin aikaisempaa enemmän ja paperin viennistä saadut hinnat alenivat. Katovuosien 1891–1892 vuoksi Suomi joutui ostamaan viljaa ulkomailta, ja siksi maasta virtasi runsaasti pääomia ulos, minkä johdosta kotimaiset rahamarkkinat kiristyivät ja lainan saanti vaikeutui, jolloin suomalaiset luotonantajat ryhtyivät häikäilemättömään rajoitus- ja perimispolitiikkaan. Nokia Aktiebolagin vientituotteistaan saamat hinnat laskivat 15 %.


title: Roberto Rosales

text: Roberto José Rosales Altuve (s. 20. marraskuuta 1988 Caracas, Venezuela) on venezuelalainen jalkapalloilija. Hän edustaa Espanjan Primera Divisiónssa pelaavaa Málagaa ja on pelipaikaltaan oikea laitapuolustaja.


title: Roberto Rosales

text: Rosales on Caracas Fútbol Clubin kasvatti, jonka edustusjoukkueessa hän teki ensiesiintymisensä kaudella 2006–2007. Vuonna 2007 hän siirtyi belgialaiseen Gentiin. Hän edusti seuraa seuraavat kolme kautta, joista viimeisellä 2009–2010 joukkue voitti Belgian cupin. Hän pelasi yhteensä 72 ottelua ja teki niissä viisi maalia.


title: Roberto Rosales

text: Kesällä 2010 Rosales teki sopimuksen Twenten kanssa.


title: See My Friends (albumi)

text: See My Friends on brittiläisen muusikon Ray Daviesin vuonna 2010 julkaistu albumi. Levyllä hän tulkitsee entisen yhtyeensä, The Kinksin, kappaleita yhdessä nimekkäiden vierailijoiden kanssa. Mukana ovat muun muassa Bruce Springsteen, Jon Bon Jovi ja Metallica.


title: See My Friends (albumi)

text: Albumi pääsi brittilistalla sijalle 12, joten se on Daviesin kaupallisesti menestynein sooloalbumi.


title: Locked-in-oireyhtymä

text: Locked-in -oireyhtymä tarkoittaa tilaa, jossa ihmisen ajattelu, järki ja tunteet ovat entisellään, mutta raajat, lihakset ja kasvot ovat halvaantuneet eikä puhuminen ja nieleminen onnistu. Tavallisesti silmien liikkeet ovat säilyneet. Yleensä oireyhtymä johtuu aivojen verenkierron häiriöstä takaverenkierron alueella (vertebrobasilaarialueella). Tilasta parantuminen on harvinaista ja kuolleisuus alkuvaiheissa on suurta.


title: Locked-in-oireyhtymä

text: Koska locked-in-oireyhtymästä kärsiviltä potilailta puuttuvat kyvyt ilmaista itseään, on heidän kanssaan kommunikointi hyvin vaikeaa. Kommunikointi perustuu useimmiten silmien liikuttamiseen, joiden avulla voidaan antaa vastaukseksi ”kyllä” tai ”ei” kysymyksiin sekä valita lueteltuja tai näytettyjä kirjaimia ja muodostaa näistä sanoja ja lauseita. Nykyaikana on kehitetty myös erilaisia tietokoneavusteisia kommunikointimenetelmiä, jotka voivat perustua mihin tahansa tahdonalaiseen lihasten liikkeeseen.


title: Locked-in-oireyhtymä

text: Alexandre Dumas kuvaa tautitapausta romaanissa "Monte Criston kreivi". Noirtier de Villefort kommunikoi siinä räpyttämällä silmiä.


title: Sebastian Prödl

text: Sebastian Prödl (s. 21. kesäkuuta 1987 Graz, Itävalta) on itävaltalainen jalkapalloilija. Hän edustaa Englannin valioliigassa pelaavaa Watfordia. Hän pystyy pelaamaan sekä puolustajana että keskikenttäpelaajana.


title: Sebastian Prödl

text: Prödl on Sturm Grazin kasvatti, jonka edustusjoukkueeseen hän nousi 19-vuotiaana kaudella 2006–2007. Hänen ensiesiintymisensä tapahtui 9. joulukuuta 2006 ottelussa Mattersburgia vastaan. Hän pelasi Sturm Grazissa kaikkiaan 43 Itävallan Bundesliigan ottelua, joissa teki neljä maalia.


title: Sebastian Prödl

text: Heinäkuussa 2008 hän siirtyi saksalaisseura Werder Bremeniin. Hän pelasi Saksan Bundesliigassa kausilla 2008–2015 yhteensä 149 ottelua, joissa hän teki kymmenen maalia. Hän pelasi seurassa myös kymmenen Mestarien liigan ottelua, kaksi Mestarien liigan karsintaottelua sekä neljä UEFA-cupin ja kaksi Eurooppa-liigan ottelua. Hän voitti Saksan cupin 2009.


title: Sebastian Prödl

text: Prödl siirtyi Watfordiin kesällä 2015.


title: Sebastian Prödl

text: Prödl teki ensiesiintymisensä Itävallan maajoukkueessa toukokuussa 2007 ottelussa Skotlantia vastaan. 26. maaliskuuta 2008 pelatussa ystävyysottelussa Alankomaita vastaan hän teki maajoukkueuransa ensimmäiset kaksi maaliaan.


title: Sebastian Prödl

text: Hänet valittiin mukaan Itävallan joukkueeseen vuoden 2008 EM-kilpailuihin. 12. kesäkuuta 2008 pelatussa lohkovaiheen ottelussa Puolaa vastaan, ottelun lisäajalla Prödliä rikottiin vastustajan rangaistusalueella, josta seurauksena erotuomari Howard Webb tuomitsi Itävallalle rangaistuspotkun. Siitä syntynyt maali jäi joukkueen ainoaksi turnauksessa. Hän pelasi EM-kilpailuissa 2008 myös ottelun Kroatiaa vastaan.


title: Sebastian Prödl

text: Prödl on pelannut Itävallan A-maajoukkueessa 3. helmikuuta 2016 mennessä kaikkiaan 55 ottelua, joissa hän on tehnyt neljä maalia. Hän on pelannut kahden EM-kisaottelun lisäksi 12 MM- ja 12 EM-karsintaottelua.


title: Nukkekauppias ja kaunis Lilith

text: Nukkekauppias ja kaunis Lilith on Jack Witikan ohjaama elokuva vuodelta 1955. Sen käsikirjoituksen ovat Walentin Chorellin kuunnelman "Dockhandlaren och den sköna Lilith" (1947) tehneet yhdessä Witikka ja Chorell.


title: Nukkekauppias ja kaunis Lilith

text: Aikuisten satuelokuvan aiheena on diktatuuri, jossa leikkiminen on kielletty. Totalitaarisen valtion johtajaa näyttelee Tauno Palo, tämän epäilysten kohteeksi joutunutta nukkekauppiasta Martti Katajisto, jonka rakastajatarta näyttelee Hillevi Lagerstam. Lasten vallankumousta johtavaa anarkistia näyttelee Heikki Savolainen. Nuket ovat maineikkaan nukketeatterin perustajan Mona Leon suunnittelemia.


title: Nukkekauppias ja kaunis Lilith

text: Myöhempien tv-esitysten yhteydessä jotkut kriitikot ovat esittäneet mielipiteenään, että Berliinin elokuvajuhlilla kehuja saanut elokuva ei ole kestänyt aikaa. Toisaalta sitä on kiitetty rohkeasti tyylitteleväksi utopiasaduksi tehokkuutta tavoittelevasta yhteiskunnasta ja siinä pyristelevistä kansalaisista.


title: Lowestoft (täsmennyssivu)

text: Lowestoft tarkoittaa muun muassa seuraavia:


title: Klabbi

text: Klabbi on suomalaisen iskelmälaulaja Kari Tapion studioalbumi vuodelta 1976. Se ilmestyi Scandia-levymerkillä (SLP 639). Klabbi on myös Kari Tapion lempinimi.


title: Klabbi

text:
A-puoli
B-puoli


title: Mackay

text: Mackay ja MacKay tarkoittavat muun muassa seuraavia:


title: Al Balqa'

text: Al Balqa' () on yksi Jordanian kahdestatoista kuvernoraatista. Se on pinta-alaltaan Jordanian neljänneksi pienin kuvernoraatti (1 119 km²), mutta asukasluvultaan kolmanneksi suurin, sillä sen alueella asui vuonna 2008 yhteensä 391 900 ihmistä. Kuvernoraatin väestötiheys on 428 as./km², ja se on maan kolmanneksi korkein Irbidin ja Jarashin kuvernoraattien jälkeen. Kuvernoraatin pääkaupunki on noin 73 000 asukkaan As-Salt (2004).


title: HMS Onslow (G17)

text: HMS Onslow (viirinumero G17) oli Britannian kuninkaallisen laivaston O-luokan hävittäjä toisessa maailmansodassa.


title: HMS Onslow (G17)

text: Alus tilattiin 3. syyskuuta 1939 osana ensimmäistä hätälaivuetta () John Brown and Companyltä Clydebankistä, missä köli laskettiin 1. heinäkuuta 1940. Alus laskettiin vesille 31. maaliskuuta 1941 ja valmistui laivueenjohtajaksi varustettuna 8. lokakuuta 1941, jolloin sen tarjoukseen perustunut hinta oli 416 942 puntaa ilman Amiraliteetin toimittamia ase- ja viestijärjestelmiä.


title: HMS Onslow (G17)

text: Operaatio Deadlightistä vapauduttuaan alus oli sukellusveneiden koulutus- ja koeajoaluksena Portsmouthissa, kunnes se siirrettiin reserviin huhtikuussa 1947. Alus makasi ankkurissa Devonportissa, kunnes se sijoitettiin poistolistalle. Alus myytiin 30. syyskuuta 1949 Pakistanille, joka liitti sen laivastoonsa nimellä "Tippu Sultan".


title: HMS Onslow (G17)

text: Alus palveli Pakistanin laivastossa hävittäjänä vuoteen 1957, jolloin se päätettiin muuttaa sukellusveneidentorjuntafregatiksi. Aluksen muutostyöt saatiin päätökseen Birkenheadissä 1960, minkä jälkeen alus palasi palvelukseen. Alus poistettiin palveluksesta ja se romutettiin vuonna 1980.


title: Robert Herbin

text: Robert Herbin (s. 30. maaliskuuta 1939) on entinen ranskalainen jalkapallovalmentaja ja puolustaja. Hän voitti urallaan yhdeksän Ranskan mestaruutta AS Saint-Étiennen pelaajana ja valmentajana.


title: Robert Herbin

text: Pariisissa syntynyt Herbin hankki jalkapallo-oppinsa eteläisessä Ranskassa Cavigal de Nicen juniorijoukkueessa. Ranskan 1950-luvun suurseuroihin kuulunut OGC Nice ei kuitenkaan tehnyt sopimusta Herbin'n kanssa ja hän liittyi AS Saint-Étiennen vahvuuteen 1957. Hänen uransa kannalta siirto "Les Vertsiin" osoittautui hyväksi valinnaksi. Hän oli tärkeässä roolissa Jean Snellan 4-2-4-muodostelmassa, jolla seura voitti Ranskan-mestaruuden 1964 ja 1967. Snella vaihtui toisen mestaruuden jälkeen Albert Batteaux'hon, mutta se ei vähentänyt Herbin'n arvoa joukkueelle. Hän oli tärkeässä roolissa, kun seura juhli mestaruuksia myös kolmella seuraavalla kaudella. Kaudella 1969–1970 Batteaux siirsi Herbin'n toppariksi Bernard Bosquierin rinnalle. Hän pelasi uransa loppuun topparina.


title: Robert Herbin

text: Ranskan maajoukkueessa Herbin debytoi 1960. Hän oli mukana EM-kisoissa 1960 Ranskan sijoittuessa neljänneksi sekä MM-kisoissa 1966. Kaikkiaan maaotteluita kertyi 23.Albert Batteaux'n jätettyä valmentajantehtävät 1972 nousi Herbin AS Saint-Étiennen valmentajaksi vain 33-vuotiaana. Ranskan nuorin valmentaja nosti seuran nuorisoakatemiasta lupaavia uusia pelaajia "Les Vertsin" kokoonpanoon. Herbin'n aikana uransa loistavaan vauhtiin saivat muun muassa Gérard Janvion, Dominique Bathenay ja Jacques Santini. Hän palautti seuran mestariksi neljän vuoden tauon jälkeen keväällä 1974 ja jatkoi mestaruusputkea myös kahtena seuraavana vuonna. Hänen johdollaan seura menestyi myös Euroopan Cupissa ja 1975–1976 loppuotteluun, jossa FC Bayern München vei kuitenkin pidemmän korren 1–0. Herbin luotsasi ASSE:n seuran historian toistaiseksi viimeiseen Ranskan mestaruuteen kaudella 1980–1981.


title: Robert Herbin

text: Vuonna 1983 Herbin jätti ASSE:n ja siirtyi paikallisvastustaja Olympique Lyonnais'n peräsimeen. Pesti naapuriseurassa ei kuitenkaan sujunut mairittelevasti, sillä seura putosi kauden päätteeksi Division 2:een, eikä Herbin kahden seuraavan kauden aikana onnistunut nostamaan Lyonia takaisin pääsarjaan. Lyonista Herbin siirtyi Saudi-Arabian, jossa valmensi Al-Nassria. Syyskuussa 1986 hän palasi Ranskaan ja toimi kauden ajan RC Strasbourgin päävalmentajana.


title: Robert Herbin

text: AS Saint-Étienneen Herbin palasi 1987. Ensimmäisellä kaudellaan hän palautti seuran lähelle kärkeä neljännen sijan myötä, mutta kunnian päivät olivat jo takana. Kahdella seuraavalla kaudella sijoitus painui 10 parhaan ulkopuolelle, ja lopulta Herbin lähti seurasta kesällä 1990. Vuosi Saint-Étiennestä lähtönsä jälkeen Herbin siirtyi Red Starin peräsimeen. Hän valmensi pariisilaisseuraa uransa viimeiset neljä vuotta johdattaen sen parhaimmillaan Division 2:ssa neljänneksi. Hän lopetti valmennusuransa vuonna 1995 ja on työskennellyt sen jälkeen Ranskan jalkapalloliiton palveluksessa. Kaudella 1997–1998 hän toimi vielä kerran ASSE:n valmentajana yhdessä Pierre Repellinin kanssa.


title: HMS Offa (G29)

text: HMS Offa (viirinumero G29) oli Britannian Kuninkaallisen laivaston O-luokan hävittäjä toisessa maailmansodassa.


title: HMS Offa (G29)

text: Alus tilattiin 3. syyskuuta 1939 Fairfield Shipbuilding and Engineering Companyltä Govanista Glasgow'sta osana ensimmäistä hätälaivuetta (). Sen köli laskettiin 15. helmikuuta 1940 ja alus laskettiin vesille 11. maaliskuuta 1941. Alus valmistui vielä samana vuonna 21. syyskuuta.


title: HMS Offa (G29)

text: Alus luovutettiin 3. marraskuuta 1949 Pakistanille, joka liitti sen laivastoonsa nimellä "Tariq". Alus palautettiin kuninkaalliselle laivastolle Portsmouthissa 10. heinäkuuta 1959. Se sijoitettiin poistolistalle ja alus myytiin BISCOlle. Alus saapui hinattuna 13. lokakuuta 1959 T. Youngille Sunderlandiin romutettavaksi.


title: HMS Onslaught (G04)

text: HMS Onslaught (viirinumero G04) oli Britannian Kuninkaallisen laivaston O-luokan hävittäjä toisessa maailmansodassa.


title: HMS Onslaught (G04)

text: Alus tilattiin 3. syyskuuta 1939 Fairfield Shipbuilding and Engineering Companyltä Govanista Glasgow'sta osana ensimmäistä hätälaivuetta () nimellä "HMS Pathfinder". Sen köli laskettiin 14. tammikuuta 1941 ja alus laskettiin vesille vielä samana vuonna 9. lokakuuta nimellä "HMS Onslaught" uuden nimeämisen mukaisesti. Alus valmistui 19. kesäkuuta 1942.


title: HMS Onslaught (G04)

text: Alus palveli 1946-1949 Clydessä sukellusveneiden maalilaivana. Se poistettiin palveluksesta vuoden 1950 alussa ja alus sijoitettiin poistolistalle. Alus siirrettiin 3. maaliskuuta 1951 Pakistanille, joka liitti sen laivastoonsa nimellä "Tughril". Alus muutettiin 1957 sukellusveneidentorjuntafregatiksi.


title: HMS Onslaught (G04)

text: Alus poistettiin palveluksesta 1975 ja se romutettiin kaksi vuotta myöhemmin.


title: HMS Oribi (G66)

text: HMS Oribi (viirinumero G66) oli Britannian Kuninkaallisen laivaston O-luokan hävittäjä toisessa maailmansodassa.


title: HMS Oribi (G66)

text: Alus tilattiin 3. syyskuuta 1939 Fairfield Shipbuilding and Engineering Companyltä Govanista Glasgow'sta osana ensimmäistä hätälaivuetta () nimellä "Observer" työnumerolla J1112. Sen köli laskettiin 15. tammikuuta 1940. Etelä-Afrikan hallituksen tuettua aluksen hankintaa alus nimettiin marraskuussa 1940 uudelleen "Oribiksi" ja se laskettiin vesille 14. tammikuuta 1941. Alus valmistui 5. heinäkuuta 1941 luokkansa ensimmäisenä aluksena.


title: HMS Oribi (G66)

text: Alus poistettiin palveluksesta tammikuussa 1949 ja se siirrettiin reserviin.


title: HMS Oribi (G66)

text: Vuonna 1939 Britannia pakko-otti Britanniassa valmisteilla olevan Turkin laivaston hävittäjän "Gayretin", jonka se liitti laivastoonsa nimellä "Ithuriel". Lunastettu alus vaurioitui sodan aikana korjauskelvottomaksi ja sodan jälkeen neuvotteluissa Turkin kanssa päätettiin luovuttaa korvaava alus. "Oribi" luovutettiin 18. kesäkuuta 1946 Turkille, joka liitti sen laivastoonsa nimellä "Gayret". Alus palveli aina vuoteen 1965 saakka.


title: At Tafilah (kuvernoraatti)

text: At Tafilah' () on yksi Jordanian kahdestatoista kuvernoraatista. Kuvernoraatin pinta-ala on 2 209 neliökilometriä ja sen alueella asui vuonna 2008 yhteensä 81 900 ihmistä, mikä tekee siitä asukasluvultaan Jordanian pienimmän kuvernoraatin. Sen pääkaupunki on noin 23 000 asukkaan At Tafilah (2004).


title: Punelia

text: Punelia on säännöstelty järvi Lopella Karjaanjoen vesistön latvaosissa. Sen kaakkoisrannalta lähtee laskujoki Sakaran Jokilanlahteen.


title: Punelia

text: Punelia on kirkasvetinen, lievästi ravinteinen ja vähähumuksinen. Ravinnetasot ovat vaihdelleet voimakkaasti eri vuosina.


title: Punelia

text: Puneliaa on säännöstelty 1970-luvulta lähtien Helsingin seudun vedenhankinnan turvaamiseksi. Tämän merkitys on kuitenkin vähentynyt Päijännetunnelin valmistuttua.


title: Punelia

text: Punelian rannalla sijaitsee alun perin Itä-Karjalaan rakennettu ja sieltä vuonna 1945 siirretty marsalkka Mannerheimin metsästysmaja eli Marskin Maja.


title: Satu Tuomisto (koreografi)

text:
Satu Tuomisto yhdistelee tanssitaiteessaan tanssia, musiikkia, ilmaisua ja liikettä mielensä mukaan, tavoitteenaan tarjota katsojalle tunnetiloja ja kineettisiä kokemuksia.Viralliset nettisivut
Facebook-sivut


title: Lierse SK

text: Koninklijke Lierse Sportkring (usein pelkästään Lierse) on belgialainen jalkapalloseura Lieristä. Se pelaa Belgian pääsarjassa, Jupiler Pro Leaguessa, jonne se nousi kaudeksi 2010–2011. Liersen kotikenttä on Herman Vanderpoortenstadion.


title: Lierse SK

text: Lierse on voittanut neljä Belgian mestaruutta ja kaksi Belgian cupia.


title: Lierse SK

text: Koninklijke Lierse Sportkring perustettiin 1906. Seura nousi pääsarjatasolle ensimmäisen kerran 1927–1928. Toisen maailmansodan loppuun mennessä Lierse voitti kaksi mestaruutta ja sijoittui yleensä neljän parhaan joukkoon. Kauden 1947–48 päätteeksi seura kuitenkin putosi alemmalle sarjatasolle. Lierse pelasi jälleen pääsarjatasolla vuosina 1953–1986 ja 1988–2007, ja voitti mestaruuden 1960 ja 1997. Liigaan se nousi takaisin 2010.


title: Bhaskara

text: Bhaskara voi tarkoittaa:


title: Lier (Belgia)

text: Lier on kunta Antwerpenin provinssissa Belgiassa. Kunnan pinta-ala on 49,70 km² ja väkiluku on 33 272 (2006).


title: Lier (Belgia)

text: Lierissä on muun muassa flaamilaisten begiinien taloja, jotka ovat Unescon maailmanperintöluettelossa.


title: Sandown-luokka

text: Sandown-luokka oli Britannian Kuninkaallisen laivaston miinantorjunta-alusluokka, johon kuuluu kaikkiaan 15 Vosper Thornycroftin Woolstonissa 1980- ja 1990-lukujen vaihteessa valmistamaa alusta. Aluksista kolme myytiin valmistuessaan Saudi-Arabiaan ja kolme Kuninkaallisessa laivastossa palvellutta on myyty Viroon.


title: Sandown-luokka

text: Luokan ensimmäinen alus tilattiin elokuussa 1985 ja neljä seuraavaa 23. heinäkuuta 1987. Puolustusministeri kieltäytyi 1991 toimittamasta tarjouspyyntöjä lopuista aluksista vedoten taloustilanteeseen ja alusten tilaus tehtiin vasta 1995.


title: J. P. Losman

text: Jonathan Paul "J. P." Losman (s. 12. maaliskuuta 1981 Los Angeles, Kalifornia) on yhdysvaltalainen uransa lopettanut amerikkalaisen jalkapallon pelaaja, pelipaikaltaan pelinrakentaja.


title: J. P. Losman

text: Sekä UCLA:n että Tulanen yliopiston joukkueessa pelannut Losman varattiin vuoden 2004 NFL:n varaustilaisuuden ensimmäisen kierroksen 22. pelaajana, varaajana Buffalo Bills. Hän oli kyseisen vuoden neljäs ja viimeinen ensimmäisellä kierroksella varattu pelinrakentaja, edellään Eli Manning, Philip Rivers ja Ben Roethlisberger.


title: J. P. Losman

text: Losmanin ammattilaisura ei alkanut lupaavasti; hän mursi harjoitusleirillä jalkansa yhteentörmäyksessä joukkuetoveri Troy Vincentin kanssa. Näin hänen tulokaskautensa jäi vajaaksi, ja tervehdyttyäänkin Losman joutui tyytymään rooliin Drew Bledsoen varamiehenä.


title: J. P. Losman

text: Seuraavalla kaudella Losman aloitti kauden Billsin ykköspelinrakentajana, mutta epätasaisten esitysten vuoksi valmentaja Mike Mularkey vaihtoi viidenteen peliin aloittajaksi veteraani Kelly Holcombin. Seuraavan kerran Losman pääsi peliin mukaan viikolla kymmenen ottelussa Kansas City Chiefsiä vastaan, kun Holcomb loukkaantui ottelun alussa. Losman heitti nopeasti kaksi maalia laitahyökkääjä Lee Evansille, ja Bills voitti ottelun lopulta 14–3.


title: J. P. Losman

text: Loppukauden ajan vastuu jakautui Losmanin ja Holcombin välille, mutta Bills ei onnistunut voittamaan kuudesta jäljellä olleesta ottelusta kuin yhden. Billsin johtoportaassa sekä valmentajistossa tapahtuikin runsaasti muutoksia pahasti epäonnistuneen kauden jälkeen.


title: J. P. Losman

text: Harjoituskaudella 2006 uusi päävalmentaja Dick Jauron päätti pitää aloittajan paikan vapaana runkosarjan alkuun asti, joten Losman joutui taistelemaan Holcombin sekä vapaana agenttina sopimuksen tehneen Craig Nallin kanssa. Lopulta Jauron nimesi Losmanin aloittajaksi kauden avausotteluun, ja ratkaisu osoittautui oikeaksi. Losman pelasi uransa selvästi parhaan kauden, ja hänen pelinrakentajatehonsa 84,9 oli koko NFL:n 11:ksi paras.


title: J. P. Losman

text: Vuoden 2007 varaustilaisuudessa Bills varasi kolmannella kierroksella Stanfordin yliopiston pelinrakentajan Trent Edwardsin Losmanin varamieheksi Kelly Holcombin siirryttyä Philadelphia Eaglesin riveihin. Osat vaihtuivat kuitenkin Losmanin loukattua polvensa ottelussa New England Patriotsia vastaan. Hän oli sivussa kahdesta ottelusta, ja oli valmis palaamaan tositoimiin 21. lokakuuta ottelussa Baltimore Ravensia vastaan. Jauron päätti kuitenkin antaa Edwardsin jatkaa, ja ottelun päätyttyä Billsin voittoon hänet nimettiin Billsin ykköspelinrakentajaksi Losmanin tilalle.


title: J. P. Losman

text: Sisäpiirin tiedot kertoivat, että useat pelaajat olivat tyytymättömiä Jauronin ratkaisuun laittaa Losman penkille, ja huhuttiin jopa, että seuran omistaja, erikoisista tempauksistaan tunnettu Ralph Wilson halusi Losmanin vaihtoon, ettei tämä saavuttaisi tiettyjä virstanpylväitä, jotka oikeuttaisivat hänelle lisäpalkkion. Tilanteeseen pettynyt Losman halusi siirtoa muualle, mutta jatkoi kuitenkin Buffalossa sopimuksensa loppuun asti kaudelle 2008 ja toimi ajoittain Edwardsin sijaisena. Bills ei kuitenkaan voittanut Losmanin viimeisellä Buffalo-kaudella yhtään ottelua, jossa Losman pelasi, eivätkä osapuolet edes neuvotelleet jatkosopimuksesta, vaan Bills hankki tilalle Ryan Fitzpatrickin.


title: J. P. Losman

text: Losman teki 21. heinäkuuta 2009 vapaana agenttina sopimuksen uuden UFL-liigan Las Vegas Locomotivesin kanssa. Hän johdatti joukkueen sarjan ensimmäiseksi mestariksi.


title: J. P. Losman

text: Kauden jälkeen Losman harjoitteli 4. joulukuuta NFL:n Indianapolis Coltsin kanssa heidän varapelinrakentajansa Jim Sorgin loukkaannuttua harjoituksissa.


title: J. P. Losman

text: Losman palasi NFL-seuran palkkalistoille 15. joulukuuta tehtyään loppukaudelle sopimuksen aloittavan pelinrakentajansa Bruce Gradkowskin menettäneen Oakland Raidersin kanssa. Raiders-urallaan Losman heitti kuitenkin vain yhden heiton, kun Denver Broncosia vastaan pelatussa ottelussa joukkueen muut pelinrakentajat JaMarcus Russell ja Charlie Frye loukkaantuivat.


title: J. P. Losman

text: Losman allekirjoitti sopimuksen Seattle Seahawksin kanssa 18. toukokuuta 2010. Losman ei osallistunut yhteenkään otteluun.


title: J. P. Losman

text: Losman osallistui kahteen otteluun ja heitti 10 syöttöä, joista 6 onnistui.


title: Vuoden 1893 talouslama

text: Vuoden 1893 talouslama oli Yhdysvaltain taloutta kohdannut talouskriisi, joka kesti vuoteen 1896 saakka. Kuten vuoden 1873 lama, se sai alkunsa rautateiden rakentamisen ja rahoituksen ylikuumenemisesta. Se sai alkunsa Reading Railroadin konkurssista, ja eurooppalaisen pääoman pako Yhdysvalloista johti lopulta pörssi- ja pankkiromahduksiin. Vuoden 1893 lama oli Yhdysvalloissa vakavin talouskriisi ennen 1930-luvun lamaa.


title: Vuoden 1893 talouslama

text: Yhdysvaltojen lännen kaivoksissa tuotettiin hopeaa enemmän kuin sille oli kysyntää, ja siksi Yhdysvaltain valtiovarainministeriö määrättiin ostamaan hopea, ja samaan aikaan Indianan osavaltio, joka oli aikaisemmin ostanut hopeaa kolikkojen tuottamiseen, lopetti hopean ostamisen. Monia kaivoksia suljettiin, ja kaivoksien liikenteen varaan rakennettujen rautatieyhtiöiden kannattavuus laski niin paljon, että useita rautatieyhtiöitä joutui konkurssiin. Yhdysvaltalaiset rautatieyhtiöt Reading Railroad, The Northern Pacific Railway, Union Pacific Railroad, Atchison ja Topeka & Santa Fe Railroad joutuivat konkurssiin. Lisäksi konkurssiin joutui 500 pankkia ja 15 000 yritystä. Yhdysvaltain talous elpyi vasta 1896.


title: Kiskon Kirkonkylä

text: Kiskon Kirkonkylä on kylä Salon kaupungissa ja entisessä Kiskon kunnassa.


title: Kiskon Kirkonkylä

text: Kirkonkylän keskustassa sijaitsevat Kiskon kirkko, seurakuntatalo ja kesäisin auki oleva kotiseutumuseo. Hieman kauempana ovat Haapaniemen linnan rauniot. Kirkonkylän alueella on Museoviraston mukaan ollut asutusta vähintään 1300-luvulta alkaen. Alue on vuosien 1600–1950 välisenä aikana ollut vilkas asutuskeskus kauppoineen, ravintoloineen, kouluineen, pankkeineen ja posteineen, mutta nykyään kaikki palvelut ovat kahden kilometrin päässä sijaitsevassa Toijan kylässä.


title: Kiskon Kirkonkylä

text: Museovirasto on määritellyt Kiskon Kirkonkylän yhdeksi Suomen Valtakunnallisesti merkittävistä rakennetuista kulttuuriympäristöistä.


title: Kiskon Kirkonkylä

text: Kiskon kirkonkylän kaksikerroksisen, puisen koulurakennuksen vuodelta 1890 omistaa nykyisin muusikko Perttu Kivilaakso ja entisen pappilan oopperalaulaja Lilli Paasikivi.


title: Kiskon Kirkonkylä

text: Kiskon ensimmäinen lainamakasiini rakennettiin riidan päätteeksi Uudenmaan lääniin kuuluneeseen Kiskon kirkonkylään. Turun läänin puoleiset seurakuntalaiset rakensivat oman Toijaan. Kirkonkylän makasiini on nykyisin kotiseutumuseona.


title: Hunt-luokka (miinantorjunta-alus)

text: Hunt-luokka on Britannian Kuninkaallisen laivaston miinantorjunta-alusluokka, johon kuuluu kaikkiaan 13 Vosper Thornycroftin ja Yarrowin 1980-luvulla valmistamaa alusta.


title: Hunt-luokka (miinantorjunta-alus)

text: Alusten aseistukseksi on vaihdettu alkuperäisen 40 millimetrin tykin tilalle 30 millimetrin pikatykki. Ne on varustettu laajakaista kaikuluotaimella tyypillä 2193 ja tyypin 1007 I-kaistan tutkalla. Alusten miinanraivauskyky perustuu Sea Fox -raivausjärjestelmään.


title: Marcia Trotman

text: Marcia Trotman (s. 1. syyskuuta 1955) on barbadoslainen entinen yleisurheilija, joka kilpaili pikajuoksussa. Hän osallistui 16-vuotiaana Münchenin olympialaisiin 1972, joissa hän oli mukana 200 metrillä ja 4 × 400 metrin viestissä. Trotman pääsi 200 metrillä puolivälieriin saakka, mutta Barbadoksen joukkue putosi viestissä jo ensimmäisellä kierroksella.


title: Sofor

text: Sofor Oy on suomalainen vuonna 1991 Kauhavalla perustettu IT-palveluyritys. Soforilla on toimipisteet neljällä paikkakunnalla Kauhavalla, Helsingissä, Tampereella ja Vaasassa. Vuonna 2015 Sofor työllistää noin 60 työntekijää, liikevaihto vuonna 2014 oli 5,8 miljoonaa euroa.


title: Sofor

text: Sofor ilmoittaa ydinosaamisekseen ratkaisut, jotka tehostavat asiakkaiden liiketoimintaa ja päätöksentekoa. Erikoistumisalueet ovat liikkuvan työn ratkaisut, liiketoiminnan digitalisointi, sekä hallinta- ja kapasiteettipalvelut. Palveluvalikoima ulottuu sovellussuunnittelusta integrointiin, järjestelmien elinkaaren mittaiseen kehitykseen sekä hallinta- ja kapasiteettipalveluihin. .


title: Sofor

text: Vuodesta 1991 Sofor on tuottanut palveluita yrityksille sekä julkisyhteisöille. Tänä aikana on toteutettu yli 2000 ohjelmistoprojektia – määrittelystä toteutukseen. Käytössä olevien järjestelmien modernisointi liiketoiminnan vaatimusten mukaiseksi on vaihtoehtoinen, kustannustehokas tapa jatkaa tehtyjen investointien elinkaarta.


title: Fernando Altimani

text: Fernando Altimani (8. joulukuuta 1893 Milano – 2. tammikuuta 1963) oli italialainen yleisurheilija ja olympiamitalisti, joka kilpaili kävelyssä. Hän edusti seuratasolla US Milanesea. Altimani voitti pronssia kymmenen kilometrin matkalla Tukholman olympialaisissa 1912 taitettuaan matkan ajassa 47.37,6.